БМТ: 'Ўшдаги ўзбеклар қўрқув ичида яшамоқда' - BBC O'zbek\nЎшга сафар қилган Бирлашган Миллатларнинг инсон ҳуқуқлари бўйича мулозими у ердаги ўзбек аҳолисининг ҳануз қўрқув ичида яшаётганини айтган.\nБи-би-сига гапирган БМТ Инсон ҳуқуқлари бўйича Олий Комиссарининг ўринбосари Кюн ва Канга кўра, ўзбеклар давлат идоралари, ҳатто шифохонага ҳам мурожаат қилишдан қўрқишади ва ўзларини камситилган ҳис қиладилар.\nКюн хоним қирғиз хавфсизлик кучлари жабрдийда аҳолининг хавфсизлигини таъминламаётганини афсусланарли ҳол, деб тасвирлади.\nУнга кўра, Қирғизистон жанубидаги ҳар қандай қайта қуриш жараёнлари инсон ҳуқуқлари тамойилларига асосланган ҳолда олиб борилиши керак.\nБи-би-си Кюн ва Кандан Қирғизистонга сафари тафсилотлари ҳақида сўраган.\nКюн ва Кан: Мен Бишкекда ўтган юқори даражадаги донорлар анжуманида Бирлашган Миллатларнинг ҳайъати таркибида иштирок этдим. Қирғиз ҳукуматидан бу анжуманда Президентнинг ўзи қатнашди. Бизнинг қирғиз ҳукуматига айтган нарсамиз шу бўлдики, июн ойида мамлакат жанубида юз берган зўравонликлардан сўнг, ҳар қандай қайта қуриш, қайта тикланиш ва миллий ярашув жараёнлари инсон ҳуқуқлари тамойилларига таянган ҳолда, олиб борилиши керак.\nБи-би-си: Бизга маълум бўлишича, сиз Ўшга ўз ташаббусингиз билан сафар қилган экансиз, шундайми? Сиз у ерда кимлар билан учрашдингиз, нималарни кўрдингиз?\nImage caption Кюн хоним қирғиз хавфсизлик кучлари ўзбекларни ҳимоя қилмаётганидан таассуф билдирди\nКюн ва Кан: Ҳа. Мен Ўшда жуда қисқа муддат бўлдим ва у ердаги бутунлай вайрон бўлган ўзбек маҳаллаларидан бирини бориб кўрдим ва БМТнинг қочқинлар агентлиги қуриб берган чодирларда яшаётган маҳалла аҳли билан гаплашдим. Мен шунингдек, бу одамларга ёрдам бераётган фуқаро жамияти фаоллари ҳамда зўравонликлардан жабр кўрган одамларнинг хавфсизлиги учун масъул хавфсизлик зобитлари билан суҳбатда бўлдим. Афсуски, уларнинг хавфсизликни таъминлаётганини кўрганим йўқ.\nБи-би-си: Сизга Ўшда қирғиз расмийлари ҳамроҳлик қилишдими?\nКюн ва Кан: Протокол талабидан келиб чиқиб, қирғиз ташқи ишлар вазирлиги мулозимлари бизга турли расмий учрашувларда ҳамроҳлик қилишди. Аммо фуқаро жамияти вакиллари билан учрашган пайтимиз, биз принцип ўлароқ, улардан бизга ҳамроҳлик қилмасликни сўрадик.\nБи-би-си: Ўшдаги ўзбеклар сизга нималарни гапириб беришди?\nКюн ва Кан: Бу чодирлардаги жабрдийдалар қўрқув ичида яшашмоқда. Улар яқинларидан, бор-бутларидан ажралишган. Шунга қарамай, улар давлат идоралари, прокуратура, фавқулодда вазиятлар учун масъул мулозимлар ёки шифохоналарга ҳам мурожаат қилишга қўрқадилар. Улар ўзларини камситилаётган ҳисоблашади. Улар ўзбошимчалик билан ҳибсга олинган ва ноинсоний муомалага тутилган ҳолатлар ҳақида гапиришди.\nБи-би-си: Сиз Ўшда қирғиз аҳолиси вакиллари билан ҳам учрашдингизми?\nКюн ва Кан: Ушбу этник зўравонликлар билан боғлиқ қирғиз томони вакиллари билан учрашишга менинг вақтим бўлгани йўқ. Аммо вақтим бўлганида албатта, учрашган бўлардим.\n1990-йиллар бошида ҳам зўравон тўқнашувлар юз берган эди. Аммо унинг сабабларини ўрганиш, жавобгарларни топиш ва жазолаш учун ҳеч нарса қилингани йўқ. Сўнгги тўқнашувлар бир маънода ана шунинг натижаси\nБи-би-си: Сиз миллий ярашув жараёни кечаётганига гувоҳ бўлдингизми? Унинг бирон белгисини кўрдингизми?\nКюн ва Кан: Миллий ярашувнинг бирон белгисини топиш жуда қийин. Ёрдам учун борган халқаро ҳамжамият кўмак ва қайта тикланиш амалиётларига комплекс ёндашишга ҳаракат қилмоқда. Масалан, Юнисеф ташкилоти болалар учун би рнеча марказлар ташкил қилган. У ерда ҳар икки жамоа- ўзбеклар ва қирғизлардан яқинларини йўқотган ва бошпанага муҳтож болаларни бир ерда тўплашган. Бу-халқаро ҳамжамият томонидан қилинаётган саъй-ҳаракат. Аммо мен қирғиз томони бу борада кўп нарса қилаётганини кўрганим йўқ.\nБи-би-си: Ҳозирда халқаро текширув ҳақида кўп гапирилаяпти. Қирғиз ҳукумати уни қанчалик дастаклайди, деб ўйлайсиз?\nКюн ва Кан: Менинг назаримда, халқаро текширув жуда муҳим. Бу икки жамоа ўртасидаги этник танглик янги бир кўриниш эмас. 1990-йиллар бошида ҳам зўравон тўқнашувлар юз берган эди. Аммо унинг сабабларини ўрганиш, жавобгарларни топиш ва жазолаш учун ҳеч нарса қилингани йўқ. Сўнгги тўқнашувлар бир маънода ана шунинг натижаси. Ҳар томонлама ва холис халқаро текширув милилй ярашув жараёни учун жуда муҳим.\nБи-би-си: Сиз қирғиз расмийларига ҳам худди шундай деб айтдингизми?\nКюн ва Кан: Биз бошидан мустақил халқаро текширув ўтказилиши кераклигини айтиб келаяпмиз. Қирғиз ҳукумати Оврўпода Хавфсизлик ва Ҳамкорлик ташкилотининг бу борадаги ташаббусини қўллаб-қувватлади. Аммо биз унинг қандай шакл-шамойил олаётганини хали кўришимиз керак. Биз ўтмишда бу каби текширувларни олиб борган бир идора сифатида ўз тажрибамизни ўртоқлашишга тайёрмиз.


“Обод қишлоқ” дастури ижроси депутат назоратида | O'zLiDeP\nОлий Мажлис Қонунчилик палатаси депутати Мавлудахон Ходжаева сайловчилар билан учрашмоқда. Учрашув давомида Ўзбекистон туманида “Обод қишлоқ” дастурига киритилган Қумбости маҳалла фуқаролар йиғинида бўлиб, дастур бўйича амалга оширилаётган ишларни ўрганди.\nДастлаб маҳалла фуқаролар йиғини ҳудудидаги тўлиқ реконструкция қилиниб, фойдаланишга топширилган 17-Давлат мактабгача таълим ташкилоти ўрганилди.\nҚайта таъмирлаш ишлари учун жами 3,5 млрд сўм маблағ ажратилган бўлиб, ташкилот биноси қайта таъмирланган ва қўшимча 2 қаватли бино қурилган. Алоҳида тадбирлар зали қурувчилар томонидан қўшимча бино сифатида битказиб берилган. Хоналар барча керакли жиғозлар билан таъминланган.\nҚайта таъмирдан сўнг ташкилотда 2 та қўшимча гуруҳ очилган. Бугунги кунда ташкилотда 235 нафар болалар таълим олишмоқда.\nШунингдек, маҳалла фуқаролар йиғинида жойлашган 45-умумий ўрта таълим мактабида амалга оширилаётган реконструкция ишлари ҳам ўрганилди. Бунинг учун 3 млрд 310 млн сўм маблағ ажратилган.\nҲозирда мактабда таъмирлаш ва қўшимча қурилган 2 қаватли 210 ўринли бинонинг сўнги пардозлаш ишлари давом этмоқда.\nДепутат томонидан тегишли мутасаддилар билан боғланиб реконструкция ишларини жадаллаштириш ва мактабни декабрь ойида фойдаланишга топшириш бўйича кўрсатмалар берилди.\nДепутат “Обод маҳалла” дастури ижросини назоратга олди.


БУГУННИНГ ЁШ СИЁСАТЧИЛАРИ - Ўзбекистон овози газетаси\nБУГУННИНГ ЁШ СИЁСАТЧИЛАРИ\nПскент туманидаги Болалар мусиқа ва санъат мактаби тантаналар зали байрамона безатилган. Йиғилганлар нигоҳида ҳаяжон, қувонч... Улардан 17 нафари «Ёш сиёсатчи — 2014» танловининг Тошкент вилоят босқичи иштирокчиларидир.\n— Яхши тайёргарлик билан келганингиз сезилиб турибди, — танловнинг Бекобод туман босқичи ғолиби Нигора Бобораимовани суҳбатга тортдик. — Вилоят босқичига чиқишнинг ўзи ҳам осон эмас, албатта. Тайёргарлик пайтида нималарга кўпроқ эътибор бердингиз, нималарни ўргандингиз?\n— Туманимизда танлов жуда қизиқарли ўтди, баҳс-мунозаралар кучли бўлди. Чунки иштирокчиларнинг ҳар бири ўз олдига ғолиб бўлиб, навбатдаги босқичга чиқаман, деган мақсадни қўйганди. Табиийки, менинг ҳам ниятим шу эди. Президентимиз асарлари, қонун ҳужжатлари, жуда кўп сиёсий адабиётлар, пар-тиямиз ҳамда бошқа сиёсий партиялар дастурлари ва сайловолди дастурларини қайта-қайта ўқиб чиқдим. Билмаганларимни тажрибали устозларимдан сўраб ўр-гандим.\nҲар бир қатнашчи ўзига шундай қатъий ишонч билан баҳсга киришди.\nБиринчи шарт — лойиҳа тақдимоти. Ёш сиёсатчи муайян ҳудуддаги бирор бир ижтимоий масалани ҳал этишга қаратилган янги ғояларни акс эттирадиган лойиҳани тақдим этиши керак.\n— Ҳудудимизда вақтинча фойдаланилмаётган, бўш турган бинолар бор, — деди Паркент туманидан Пирмуҳаммад Равшанбоев. — Мен шундай биноларда кичик-кичик ишлаб чиқариш, хизмат кўрсатиш субъектлари ташкил этиш лойи-ҳасини ишлаб чиқдим. Бунинг учун жуда катта сармоя талаб этилмайди. Бундан ташқари, ўз ишини ташкил этиш ниятида юрган, лекин жой масаласида муаммога дуч келаётган тенгдошларим учун бу айни муддао бўлади. Натижада касб-ҳунар коллежларини тамомлаётган кўплаб ёшлар иш билан таъминланади.\n— Чиқиндиларнинг атроф-муҳитга салбий таъсири ҳақида ҳаммамиз яхши биламиз, — деди Оҳангарон туманидан Нигора Абдуллаева. — Улардан тарқаладиган зарарли газлар инсон саломатлигига хавф туғдиради. Айниқса, полиэтилен маҳсулотлари табиий равишда йўқ бўлиб кетиши бир неча юз йилни талаб этади. Менинг лойиҳам пластмасса чиқиндиларини қайта ишлашга мўлжалланган. Дастлаб маҳсулотлар махсус идишларда ювилади, қуритилади ва эритилади. Сўнг ундан сув қувурлари ишлаб чиқарилади. Бу лойиҳа амалга оширилиши натижасида пластмасса чиқиндилари табиатга зарар етказмайди, аксинча, фойда келтиради. Энг муҳими, камида 25 иш ўрни яратилади.\n— Шаҳримизда арзон ва сифатли болалар кийимлари ишлаб чиқарадиган корхона ташкил этмоқчиман,— деди Олмалиқ шаҳридан Жасурбек Тоғаев. — Унда ишлаб чиқариладиган болалар кийим-кечаклари бошқа ҳудудлардан келтирилаётганларига нисбатан 20-30 фоиз арзон бўлади...\nИккинчи шартда эса улар Президентимиз асарлари, Конституция, сиёсий партиялар, парламент, сайлов жараёнлари, ёшларга оид қонунлар, Оила, Меҳнат кодекслари, ЎзХДП Дастури ҳамда «Истиқбол» ёшлар қаноти фаолияти бўйича саволларга жавоб беришди.\n— Тўғрисини айтиш керак, савол-жавоб шарти мен учун бироз мураккаб бўлди, — дейди Бекобод шаҳридан Элёр Парпиалиев. — Техника-иқтисодиёт касб-ҳунар коллежида ўқийман. Йўналишим бошқа бўлса-да, бу шартга қунт билан тайёрлангандим. Саволларга имкон қадар тўлиқ ва аниқ жавоб беришга ҳаракат қилдим. Сиёсий ва ҳуқуқий билимларимни синовдан ўтказишим учун яхши имко-ният бўлди бу.\n— Ўзим ҳамшираман, — дейди Қуйи Чирчиқ туманидан Сурайё Ҳасанова. — Тиббиёт ходимлари ҳам албатта мамлакатимизнинг сиёсий ҳаёти, жамиятдаги ўзгариш ва янгиланишлар, сиёсий партиялар фаолияти ҳақида чуқур билимга эга бўлиши керак. Мен шу мақсадда ЎзХДПга аъзо бўлганман. Танловнинг мен учун аҳамиятли жиҳати шунда бўлдики, юртимизда олиб борилаётган кенг ислоҳотларни теранроқ англаб, биз, ёшларга яратилган шарт-шароитлар ва берилаётган имкониятлар билан яқинроқ танишиб чиқдим.\nТаъкидлаш керакки, сиёсатчи фаолиятида нотиқликнинг ўрни жуда муҳим. Кўрик-танловнинг учинчи шарти айнан нотиқлик маҳоратини намоён этишга қаратилган.\n— Иштирокчилар мазкур шартга ҳақиқатан ҳам пухта тайёргарлик кўрган экан, — дейди ЎзХДП вилоят кенгаши раиси ўринбосари, ҳакамлар ҳайъати аъзоси Алишер Қандолатов. — Ҳар бир иштирокчининг танланган мавзу юза-сидан айтадиган ўз фикри ва мулоҳазаси бор. Айниқса, Оҳангарон туманидан -Нигора Абдуллаева мамлакатимиз мустақиллиги осон қўлга киритилмагани, бунинг учун қанча-қанча йўқотишлар бўлганини, буни ҳар бир ёш авлод теран англаши кераклигини таъсирли баён қилди. Шунингдек, Янгийўл туманидан Отабек Мирзаев минбарда ўзини тутиши, аудитория билан ишлаш усули ҳамда билимдонлиги орқали ҳакамлар эътиборига тушди.\n— Сиёсатчи билимли бўлиш билан бирга, ўз фикрини тушунарли қилиб етказиб бера олиши ҳам керак, — дейди Пскент туманидан Замира Довутхонова. — Нотиқлик санъати шарти бизни айнан шунга ўргатди. Тайёргарлик давомида одамлар олдида ўзимни тутишни, фикримни қизиқарли қилиб етказиб бериш усулларини ўргандим. Сиёсатчи, депутат бўлишда булар менга албатта асқотишига ишонаман.\nИштирокчиларнинг ҳар бири танловда ана шундай шижоат, куч-ғайрат ва мароқ билан қатнашди. Бу уларнинг ўз мақсад ва истакларини бирлаштирган лойиҳаларини тақдим этишлари, саволларга дадиллик билан жавоб беришлари ҳамда фикр-мулоҳазаларини тингловчиларга етказа олишларида яққол сезилиб турди.\n— Танлов вилоятнинг барча барча шаҳар ва туманларида қизиқарли ўтди, — дейди «Истиқбол» ёшлар қаноти вилоят бўлими етакчиси Илмижаҳон Тлеубергенова. — Кимдир ғояси, кимдир билими, яна кимдир аудитория билан ишлаш маҳоратини намоён этди.\nЮқоридаги фикрлардан кўриниб турибдики, танлов ғолибларини аниқлаш ҳакамлар учун осон бўлмади.\nУларнинг ҳар бири ғолибликка муносиб эди. Аммо танлов қонунияти бошқача... Тўпланган балларга кўра, учинчи ўринни икки иштирокчи — Янгийўл туманидан Отабек Мирзаев, Оҳангарон туманидан Нигора Абдуллаева, иккинчи ўринни Чиноз туманидан Маъмур Абдусоатов, биринчи ўринни Қибрай туманидан Нуршод Рамазонов эгаллади.\nШунингдек, Пскент туманидан Замира Довутхонова «Энг зукко иштирокчи», Чирчиқ шаҳридан Камила Худайбергенова «Энг яхши ижтимоий лойиҳа муаллифи», Оҳангарон туманидан Нигора Абдуллаева «Энг яхши нотиқ» номинацияси ғолиби бўлишди.


1732 00:30 23.03.2021\n5. Мустақил лафз эътиборидан таржиҳ қилиш:\nИкки далилдан бири (ҳукмни) ифода этишда мустақил бўлади. Унга қарши келаётган ҳадис замирни ёки хазфни тақдир қилиш билангина (ҳукмни) ифода этади. Бу эса мустақилга кирмайдиган қўшимча чалкашликлар унга кириб қолишини англатади. Мана шунинг учун тақдир қилиш ва замир қилишга муҳтож бўлмаган ҳадис унинг акси бўлган ҳадисга муқаддам қилинади. Чунки асл нарса ҳар бир насс (ҳукмни) ифода этишда ўзи мустақил бўлишидир.\nМисол: Расулуллоҳ соллаллоҳу алайҳи васалламнинг: إِنَّمَا جُعِلَ اْلإِمَامُ لِيُؤْتَمَّ بِهِ فإذا قرأ فأنصتوا “Имом фақат унга эргашилмоғи учун қўйилган. Бас, қачон у қироат қилса, жим туринглар” ҳадиси لاَ صَلاَةَ لِمَنْ لَمْ يَقْرَأْ بِفَاتِحَةِ الْكِتَابِ “Ким “Фотиҳа” сурасини қироат қилмаса, унинг намози бўлмас” ҳадисидан таржиҳ қилинади.\nТатбиқ: аввалги ҳадис замир қилишга эҳтиёж бўлмасдан қасд қилинган маънога далолат қилмоқда. Ҳадиснинг зоҳири жим туришга буюрмоқда. Яъни, имомдан кейин “Фотиҳа” сурасини ўқимасликни англатяпти. Демак, ҳеч қандай тақдир қилишга эҳтиёж йўқ.\nИккинчи ҳадис “Фотиҳа” сурасисиз намоз жоиз бўлмаслигини тақозо этмоқда. Бироқ бунда музоф тақдир қилиб “намознинг саҳиҳлиги бўлмайди” дейиш лозим.\nЗамир келтиришга муҳтож бўлинмаган ҳадис унинг аксига муқаддам қилинади. Шунинг учун бу ерда аввалги ҳадис иккинчисига таржиҳ қилинади.\n6. Икки ҳадисдан бирини бирон сабабга кўра айтилгани эътиборидан таржиҳ қилиш:\nЯъни икки ҳадисдан бири бирон сабабга кўра айтилган бўлиб, бошқаси сабабсиз айтилган бўлади. Сабабга кўра айтилган ҳадис сабабсиз айтилган ҳадисдан таржиҳ қилинади.\nМисол: Расулуллоҳ соллаллоҳу алайҳи васаллам Маймуна онамизнинг олдида турган (ўлик) қўйнинг олдидан ўтиб: أَيُّمَا إِهَابٍ دُبِغَ فَقَدْ طَهُرَ “Қайси бир ошланмаган тери ошланса, батаҳқиқ, пок бўлур”, деган ҳадислари у зотдан ривоят қилинган: لا تنتفعوا من الميتة بإهاب ولا عصب “Ўлимтикнинг терисидан ҳам, пайидан ҳам фойдаланманглар” деган ҳадисларига таржиҳ қилинади.\nТатбиқ: биринчи хабар гўшти ейиладиган ҳайвонларнинг териси борасида таржиҳ қилинади. Чунки унда сабаби баён қилингани учун мазкур ҳукмда насс каби бўлиб қолган.\nҲадис илми таржиҳ Махсус\n1697 20:05 23.03.2021


Банкирнинг “шапкаси” – 25 минг доллар, хонанданинг “ставкаси” – 10 минг доллар\nАндижонлик банкир кредит эвазига 25 минг доллар пора олди. Ўзбек астрономи нуфузли халқаро мукофотга сазовор бўлди. Ошиғи олчи хонандаларнинг “ставка”си эълон қилинди. Жорий ҳафта матбуот шу каби воқеалар ҳақида ёзди.\nНавоийдаги кон бошқармаси қўриқлаш отряди раҳбари ўринбосари пора билан ушланди\nНавоий вилоятидаги Шимолий кон бошқармаси ҳарбийлаштирилган қўриқлаш отряди бошлиғи ўринбосари пора билан қўлга олинди (“Ҳуқуқ”, 19 ноябрь). Исми ошкор этилмаган мансабдор қўриқлаш отрядига ишга қабул қилиш эвазига фуқародан 1,2 миллион сўм пора олаётганда ушланган. Қўриқлаш отряди раҳбари ўринбосари аввал ҳам тамагирлик жинояти содир этган. Масалан, у маҳаллий тадбиркордан жиянини ишга қабул қилиш эвазига 500 доллар пора олган. Шимолий кон бошқармаси вакилига қилмишига яраша жазо берилгани хабар қилинган.\nАндижонда порахўр банкирлар узоқ йилга озодликдан маҳрум этилди\nЖиноят ишлари бўйича Андижон вилоят суди “Қишлоққурилишбанк” ва “Халқ банки”нинг тамагирлик билан шуғулланиб келган маҳаллий раҳбарларини 6 йилдан 10 йилгача муддатга озодликдан маҳрум этди (“Даракчи”, 19 ноябрь). “Қишлоққурилишбанк”нинг Андижон филиали бошқарувчиси Ҳ.Аҳмадалиев ва “Халқ банки”нинг минтақавий раҳбари Р.Сайдалиев кредит олиш учун мурожаат этган “Субҳидам ғунчаси” фирмаси раҳбариятидан катта миқдорда пора олган. Хусусан, “Қишлоққурилишбанк” мансабдори 950 миллион сўмлик кредит ажратиш эвазига тиббий ва маиший хизмат кўрсатиш билан шуғулланган фирмадан дастлаб 5000 доллар, кейин яна 70 миллион сўм пора олган. “Халқ банки” раҳбари Р.Сайдалиев эса “Субҳидам ғунчаси” фирмаси раҳбаридан 2 миллиард сўм кредит эвазига дастлаб 3 минг доллар, кредитни расмийлаштириш давомида эса 22 минг доллар пора олган. Фирма раҳбари, шунингдек, банкнинг амалиёт бўлими бошлиғи Ш.Рустамовга 2000, “Куйганёр” бўлими бошлиғи Ш.Рустамовга 2300 доллар пора беришга мажбур бўлган.\nЎзбек астрономига нуфузли халқаро мукофот берилди\nЎзбекистон Фанлар академияси Астрономия институти директори, профессор Шуҳрат Эгамбердиев La medaille de l`ADIONS халқаро мукофотига сазовор бўлди. Бу ҳақда бир қатор матбуот нашрлари хабар берди. Олим IRIS лойиҳаси бўйича Қуёш сиртидаги жараёнларни кузатишдаги эришган натижалари учун ушбу мукофотга лойиқ топилган. Ўзбекистондаги ушбу лойиҳа доирасида Қуёшдаги тебранишлар ўрганиш борасида янги илмий йўналиш юзага келган. La medaille de l`ADIONS халқаро мукофоти 1962 йилда таъсис этилган. Шу пайтгача 42 киши ушбу мукофотга лойиқ кўрилган.\nИмтиҳондан йиқилган талаба қайта имтиҳон топшириш учун вазирдан рухсат сўрайди\nЎзбекистон Олий ва ўрта махсус таълим вазирининг 2015 йил 26 октябрдаги буйруғи билан олий таълим муассасалари битирувчиларини якуний давлат аттестациясидан ўтказиш тартиби ўзгарди (“Адолат кўзгуси”, 19 ноябрь). Бунга кўра, якуний имтиҳондан йиқилган битирувчи ўқиш муддати тугаганидан уч йил кейин олий таълим муассасаси ректори рухсати билан қайта имтиҳон топшириши мумкин. Якуний синовдан иккинчи бор ўта олмаган ёки уч йил ичида имтиҳонни қайта топширишга мурожаат қилмаган шахслар эса Олий ва ўрта махсус таълим вазиридан рухсат сўраши лозим. Аввалги тартибга кўра, бу масалани ректорлар ҳал қилар эди.\nБолалар ҳақига хиёнат қилган раис 7 йилга кесилди\nНаманган вилояти Чортоқ тумани Гулдиров маҳалла фуқаролари йиғини раиси болалар ҳақига хиёнат қилгани, ҳужжатларни сохталаштиргани ва пора олгани учун 7 йилга озодликдан маҳрум этилди. Исми ошкор қилинмаган маҳалла раиси нафақа тайинланиши лозим бўлган оилаларни сарсон қилиб, катта миқдордаги маблағга хиёнат қилган. Оқсоқол икки ёшга тўлмаган фарзанди учун нафақа тайинлашни сўраб келган аёлдан 150 минг сўм пора олаётганда қўлга туширилган. Суд ҳукмига кўра, Гулдиров маҳалла фуқаролар йиғини раиси икки ярим йилга мансабдорлик лавозимларида ишлаш ҳуқуқидан ҳам маҳрум этилган.\nЎзбекистонлик ошиғи олчи хонандаларнинг “ставка”си эълон қилинди\nХонанда Озодбек Назарбеков Ўзбекистон шоу бизнесида тўйга энг қимматга борадиган санъаткор деб топилди. “Даракчи” нашри суриштирувларга кўра шундай хулоса келган. Хонанда тўйларга бирровга бориш эвазига – 1,2-1,5, навбатчилик учун эса 7-10 шартли бирликдаги маблағни олади. Шоу бизнес нашри рейтинги иккинчи ва учинчи ўринларида Жаҳонгир Отажонов (бирров – 2-2,5; навбатчи – 4-5 шартли бирлик) ва Насиба Абдуллаева (бирров – 1,5; навбатчи – 3,5-4 шартли бирлик) қайд этилган. Ёшлар орасида рейтинги баланд Шаҳзода ва Райҳоннинг бирровлик нархи 1 ва 0,8 шартли бирлик билан баҳоланган. Тўйлардаги бошловчилар учлигида Дилноза Кубаева, Дилдора Рустамова ва Даврон Кабуловнинг номи қайд этилган.\nТошкентлик ошиқ рашк туфайли маъшуқасини тўнади\nТошкентлик Шавкат Исмоилов севган қизини тўнаб кетди (“Ҳуқуқ оламида”, 19 ноябрь). 1995 йилда туғилган йигит маъшуқаси билан ораси бузилгач, қиз хиёнат йўлига кирди, деган гумонга борган. Гумонини текшириш учун у дўстларининг ёрдами билан тунда маъшуқасининг хонасига ошиб тушган. Севгилиси ухлаб ётганидан фойдаланиб, унинг уяли телефонини кавлаштирган ва у чиндан ҳам бошқалар билан хабар ёзишиб юрганини аниқлаган. Сўнг қиздан қасд олиш мақсадида унинг 1,8 миллион сўмлик тақинчоқлари ҳамда уяли телефонини олган. Бу орада шовқиндан уйғониб кетиб, бақира бошлаган қизнинг юзига бир-икки шапалоқ уриб қочиб кетган. Қайд этилишича, ошиқ йигитча қўлга олиниб, унга тегишли жазо берилган.


Ўзбекистонда икки йирик давлат банки - “Халқ банки” ва “Микрокредитбанк” муаммоли кредитлар салмоғи ошиб кетгани учун тижорий кредитлар беришни тўхтатди. Бу чораларни қўллаган банклар қайтган маблағлар ҳисобидан кредитлар беришни қайта тиклашини ваъда қилди.\nМутахассисларга кўра, банклар ишсиз ва камбағал аҳолининг катта қисмидан қарзларни ундиришга қийналмоқда.\nМолиячиларнинг айтишича, муаммоли кредитлар миқдори давлатга қарашли бўлган деярли барча банкларда ортгани кузатилмоқда.\nЖорий йилнинг 3 август куни акциядорлик тижорат “Халқ банки”да муаммоли кредитлар салмоғи ошиб кетгани сабабли тижорат кредитларини бериш вақтинча тўхтатилди.\nМарказий банк келтираётган рақамларга кўра, 1 июль ҳолатига Халқ банки портфелидаги муаммоли кредитлар (NPL) улуши 15 фоизни, яъни 21,3 трлн сўмнинг 3,2 трлн сўмини ташкил этди. Бу давлат банклари ўртасида «Ўзагроэкспортбанк»дан (62,6 фоиз) кейинги иккинчи кўрсаткич ҳисобланиб, июнь ойи бошида Халқ банкининг муаммоли кредитлари ҳажми 6 фоиз (20,9 рлн сўмдан 1,26 трлн сўми) даражасида бўлган.\nШу куниёқ давлат банки саналган “Микрокредитбанк” акциядорлик тижорат банки ҳам “Халқ банки” чиқарган хабарни сўзма-сўз такрорловчи эълон берди. Банк муаммоли кредитлар салмоғи ошиб кетгани боис тижорат кредитларини вақтинча тўхтатганини маълум қилди.\n“Давлат дастурлари доирасида амалга оширилаётган лойиҳалар учун имтиёзли кредитларга чекловлар йўқ. Эслатиб ўтамиз, бу йўналишдаги кредитлар муаммоли кредитлари кўп бўлмаган ва кредитлар ўз вақтида қайтаётган филиаллар томонидан ажратилади”, дейилади банк расмий Телеграм-каналидаги хабарда.\nТижорат кредитларини тўхтатган банклар, вазият мураккаблигига қарамасдан, “яқин кунларда қайтган маблағлар ҳисобидан кредитларни бериш йўлга қўйилиши”ни айтмоқда.\n“Микрокредитбанк” ва “Халқ банки” маъмурияти кредит олган Ўзбекистон ватандошларидан имкон қадар кредит қарздорликларини ўз вақтида узишни сўраб, мурожаат қилди.\nБундан олдинроқ Ўзбекистон Марказий банки мамлакатда муаммоли кредитлар улуши ортиб бораётган банклар сони кескин кўпайганини хабар қилганди. Маълум бўлишича, Ўзбекистон банкларида муаммоли кредитлар улуши 2021 йилнинг 1 май ҳолатига берилган кредитлар умумий ҳажмининг 4,4 фоизини ташкил этган ва бу рақам ҳозиргача фақат ўсишни кўрсатган. Марказий банк давлат банк тизими 2020 йилнининг айни даврига таққослаганда ўртача ҳисобда 2,1 фоизли муаммоли кредитлар улуши билан тугатганини очиқлади.\nМуаммоли кредитлар (Non-performing loan, ишламай қолган кредитлар-таҳр.) деб 90 кундан ортиқ талаб қилинган ва қониқарсиз, шубҳали ва ёмон деб таснифланган кредитларга айтилади.\nЮзага келган вазиятда банклар раҳбариятлари берилган кредитларни қайтариш бўйича ишларни банк ходимлари зиммасига юклатилаётгани турли баҳс-мунозараларни келтириб чиқармоқда.\n29 июль куни Қашқадарё вилояти Қарши туманидаги “Универсалбанк” АТБнинг Қарши шаҳар банк хизматлари маркази ходимлари маҳаллий фуқаро Э.Ш. ва унинг шериклари томонидан калтаклагани хабар қилинди.\n2020 йили “Универсалбанк”дан жами 350 миллион сўм кредит олган бу шахс ўз ўртоқлари билан бирга уч нафар банк ходимини уриб, уларга тан жароҳати етказган.\n4 август куни Республика шошилинч тиббий ёрдам илмий марказининг Қарши филиалидан даволаниб чиққан Баҳодир исмли калтакланган банк ходими Озодликка “банк ходими бўлиш хатарли бўлиб қолгани"ни айтди.\n- Қарз ундиришга боргандик ўша куни. Вазифамиз – қарз тўлови тўғрисида огоҳлантириш бериш эди. 3 киши эдик – улар иккита машинада 5 киши келиб бирдан уриб кетди, сўкиб таҳқирлашди. Бош мия чайқалиши, оғизда тикилган жойлари бор, бошқа жароҳатларни етказишди. Деҳқон ака юзидан қаттиқ жароҳатланди ва мияси чайқалди. Лазиз деган бухгалтеримизнинг ички органлари лат еди. Биз икки киши болнисага тушиб қолдик. Кредит билан шуғулланиш ҳар бир банк ходимининг бурчи, чунки усиз банк яшамайди. Бундай ҳолатга биринчи маротаба учраяпман. Унга олдин ҳам огоҳлантириш берганмиз. У йигит ўтган йилиям қийналиб тўлаган. “Бу йил тўлолмайман”, деб келаётганди, - деди суҳбатдош.\nМутахассислар муаммоли кредитлар улуши давлатга қарашли бўлган 13 банкнинг 10 тасида ошганига эътибор қаратмоқда.\nЎзбекистон банкларидан бирининг кредит бўлими бошқарувчиси республика бўйлаб кредитлаш тизимида келиб чиққан муаммоларни коронавирус пандемияси, нотўғри кредитлаш сиёсати ва ишсизликка билан боғлади.\nИсми ошкор қилинмаслигини сўраган банк бошқарувчисининг сўзларига кўра, муаммоли кредитлар Ўзбекистондаги ҳамма банкларда мавжуд.\n- Кредит тўлаш қурбининг пасайишига пандемия ортидан келиб чиққан импорт-экспортнинг кескин камайиши, товарлар реализацияси тушиши сабаб бўлди. Пандемия бошланганидан кейин қанча меҳнат муҳожирлари қайтиб келди, чегаралар ёпилди - ишсизлик кескин ошди. Нарх-наво ошяпти, одамларда тўлов қурби пасайиб кетяпти. Яна бир сабаб, бизда айниқса давлат банк тизими ҳокимларга бўйсунади. Топшириқ бўлади – берасан шунга, овози ўчсин, дейди! Ҳокимиятдагиларнинг унинг кредитни қайтара олмаслиги билан иши йўқ. Фуқаро банкдан кредит ололмаса, ҳокимга арз қилиб боряпти, ҳоким эса кредит бермаган банк ходимларини, раҳбарларини ишдан бўшатиб юборяпти. Ваҳоланки, ҳатто қарорларда ҳам “мақсадли ишлатилсин” дейилган. Ҳокимият гапни эшитмайди, банклар эса ўтириб қоляпти. Давлат порталига кредит сўраб мурожаат қилганлар жуда кўпайиб кетган, - дейди молия эксперти.\nКредит бўлими ходимининг айтишича, давлат банкларидаги аҳвол "бундан ҳам бешбаттар".\nСуҳбатдош Ўзбекистон аҳолисида ҳали кредит олиш-қайтариш маданияти шаклланмагани, кўпчилик “бугунги кунни” ўйлабгина қарзга ботиб кетишга тайёрлигини айтади:\n- Халқимиз кредитларга “ўтириб” қолган, боқиманда бўлиб қолган. Базавий ҳисоблаш миқдоридан 14 фоизли 150 баробаргача кредит бериш бемалол мумкин-да бизда! Қашшоқлашган аҳоли кредит олишга тушди. Мақсад у кредитни олиб ишлатиш эмас – шахсий эҳтиёжларни қондириш! 80 фоиз аҳолимиз шунга ўрганиб қолган. Кредитни сўраб борган ходимларни эса халқ уриб ташлаяпти. Халқаро молия институтлари томонидан 7 йилга ажратилаётган кредитлар аслида икки маротаба айлантириб олиниши керак. Одамлар иссиқхона учун, паррандачилик учун, чорвачилик дейди, аммо уни уй қуришга, машина олишга сарфлаб, қарзга ботиб кетяпти. Илгари қишлоқ хўжалиги кредитлари муаммо бўлса, ҳозир жисмоний кредитлар муаммо. Аммо муаммолар катта бизнес кредитларда ҳам мавжуд, сўзсиз.\nБанк мутахассисининг сўзларига кўра, муаммоли кредитларни камайтириш учун Ўзбекистонда мустақил банк тизими яратилиши ва малакали банк бошқаруви жорий этилиши, халқ орасида банк маданияти оширилиши ва, энг асосийси, яхши маош тўланадиган иш ўринлари кўпайтирилиши керак.\nЎзбекистон президенти Шавкат Мирзиёев 12 май куни ўтказган видеоселектор йиғилишида корхоналарнинг кредит қопламаслик ҳолати ва оилавий тадбиркорлик дастурлари бўйича берилган кредитларни қайтариш муаммо бўлиб қолганини тан олиб, йил якунига қадар уларни юз фоиз қайтариш ҳақида кўрсатма берган эди.


17 февраль, 2020, 11:05\nТеглар:Профессионал бокс | Жанубий Корея | Вьетнам\n“Cocky Buffalo” асосчиси ва раҳбари Санг Бум Ким билан суҳбат.\nЎзбекистонлик профессионал боксчиларнинг Жанубий Корея промоутерлик компанияси “Cocky Buffalo” билан ҳамкорлик қилаётганидан хабарингиз бор. Албатта, ушбу компания қандай имкониятларга эга ва истиқболли режалари нималардан иборат эканлиги барча бокс ихлосмандларига қизиқ бўлса керак. Шуни инобатга олиб, биз “Cocky Buffalo” асосчиси ва раҳбари Санг Бум Ким билан суҳбат уюштирдик. Қуйида мазкур интервьюни эътиборингизга ҳавола этамиз.\nЖаноб Ким “Cocky Buffalo” ҳақида ўзбекистонлик боксчилар билан шартнома имзоланганидан сўнг, хабар топдик. Умуман олганда ушбу промоутерлик компаниясининг фаолияти қачондан бошланган?\n- "Cocky Buffalo" 2017 йилда ташкил топган ва ўз фаолиятини бошлаган. Ҳозирда, Ўзбекистон, Филиппин ва вьетнамлик боксчилар билан шартномага эгамиз. Ўзбекистон ва Филиппин боксчилари ҳар икки йўналишда жаҳонда ўз ўрнига эга саналади. Вьетнамда эса нисбатан ҳаваскор йўналиш ривожланган. Лекин профессионал боксчилар деярли йўқ десак ҳам бўлади. Биз эса, бу юртда ушбу йўналишни ривожлантириш истагидамиз.\n- “Cocky Buffalo” Жанубий Корея промоутерлик компанияси саналади. Шунингдек сиз ҳам ушбу юрт фуқароси ҳисобланасиз. Лекин баъзанглар Хо Ши Минда жойлашган. Қолаверса, юқорида таъкидлаб ўтдингизки, айнан ушбу юртда профессионал боксни ривожлантирмоқчисиз. Бу шунчаки бизнесингиз Вьетнам билан боғлиқлиги учунми?\n- Тўғри, иш фаолиятим ушбу юрт билан боғлиқ. 21 йилдан буён Вьетнамда ўз ишларимни олиб бораман. Бу заминда айтиб ўтганимдек, профессионал бокс яхши ривожланмаган. Шунинг учун, мен бу йўналишни ривожлантириб, чемпионлар тайёрлаган ҳолда, Вьетнамга ўзига хос миннатдорчилик изҳор этмоқчиман.\n- Нафақат бошқа юрт балки АҚШ да фаолият олиб борадиган баъзи промоутерлик компанияларнинг имконияти ҳам ҳаминқадар бўлади. Яъни, ўз мижозларини сўнги босқичга қадар олиб боришга, уларга топ жанглар ташкил қилишга қурби етмай қолади...?\n- Нима демоқчи бўлганлигингизни тушундим. Биз ўз олдимизга жиддий мақсадларни қўйганмиз. Мақсад “Golden Boy” даражасига чиқиш. Қолаверса, АҚШ нинг ўша машҳур промоутерлик компаниялари билан бемалол рақобат қила олишдир. Бу борада бизда муаммо бўлмайди. Тўғрироғи, молиявий имкониятимиз бунга етади. Лекин, гап фақат молиявий томонда эмас. Ўз ўрнингизга, ишончга эга бўлишингиз керак. Бунинг учун аста-секинлик билан бу оламнинг бизга яширин бўлган сир-асрорларини ўзлаштириб бориш ва қандай кучга эга эканлигимизни исботлашимиз зарур. Биз тайёр, машҳур боксчи билан эмас, аксинча нолдан чемпионликка қадар йўлни босиб ўтишни танладик.\n- Демак, ҳамюртларимизнинг салоҳияти етса, уларни топ боксчилар қаторига олиб чиқиш режангиз мавжуд эканда?\n- Албатта, мен ҳозир ҳам жаҳон чемпионлик камари учун жанглар ташкил қила оламан. Бунинг учун, қўл остимдаги боксчилар рейтингда хеч йўғи 5 таликка кирса бўлди.\n- Бир қатор боксчиларимиз ва ёш мураббийий Бобур Нажмиддинов сизлар билан фаолият юритмоқда. Умуман уларнинг савияси ва натижаларидан қониқиш ҳосил қиляпсизми?\n- Мен ўз ишимни ёш мураббий Бобур Нажмиддинов билан бошлаганман. Мураббий ва боксчиларнинг ёшларини танлашимга сабаб, улар ғалабага ва мехнатга чанқоқ бўлади. Биласизми, промоутерликни чиройли гулга ўхшатаман. Яъни, уруғи боксчилар, томири мураббийлар... Улар чиройли гулга айланса, бу промоутер бўлади. Бу уч тоифа бир-бири билан узвий боғлиқдир. Шунинг учун, қўл остимдаги мижозларим бироз ўтиб, қуриб қолишини хоҳламайман. Аксинча, ўсиб, гуллаб-яшнаши учун бор имкониятимни ишга соламан.\n- Бу соҳада ўз ишингизни айнан Бобур Нажмиддинов ва ўзбек боксчилари билан ҳамкорликдан бошлаганингиз сабаби нимада?\n- Ўзбекистонлик мутахассислар ва боксчиларига қизиқишим Бобурнинг отаси Набижон Исманов туфайлидир. Унинг ўзбек профессионал бокси учун жуда кўп мехнати сингган. Бу соҳада биринчи маслаҳатчим ва керак бўлса устозим ҳам айнан мазкур инсон бўлади.\n- Олим Назаров жуда тез кўтарилишга эришмоқда. 29 февраль куни яна навбатдаги жангини ўтказади. Эҳтимол, у жаҳон чемпионлик камари йўлидаги илк мижозингизга айланар?\n- Олимжонга ишонаман. Унинг тажрибаси ва маҳоратига шубҳам йўқ. Шуни айта оламанки, ушбу юртдошингиз жорий йилнинг сўнгига қадар, жаҳон чемпионлик камари учун жанг қилади. Бу менинг биринчи навбатдаги мақсадимдир.\n- Ўзбек боксчилари билан боғлиқ яна қандайдир режаларингиз бордир?\n- Ўзбек боксчилари қандай кучга эканлигини жаҳон бокс жамоатчилиги, мухлислар, ҳаттоки ушбу спорт турига бефарқ бўлган инсонлар ҳам яхши билишади. Улар ҳаваскор бокс бўйича етакчи эканлигини бутун дунёга исботлаб келишмоқда. Лекин юқорида таъкидлаб ўтганимдек, менинг биринчи навбатдаги мақсадим Олимжон Назаровни мазкур йили юқори титул учун жанг қилиши учун имконият яратиш. Қолаверса, Абдурасул Исмоиловни ҳам шундай даражага олиб чиқиш истагидаман. Эҳтимол, янги ўзбек боксчилари билан шартномалар ҳам тузиб қолармиз. Буни вақт кўрсатади.\n- Демак, юртдошларимиз ҳақида яхшигина маълумотга эгасиз ва уларнинг натижаларидан ҳам бохабар бўлсангиз керак. Айтингчи, айни кунда профессионал боксда яхши натижалар қайд этаётган ўзбекистонлик қайси чармқўлқоп усталарини биласиз ва уларнинг орасида сизга қай бирининг ҳаракатлари мақул келади?\n- Тўғриси, барча диққат-эътиборим ўзимни қўл-остимдаги боксчиларга қаратилган.\n- 29 февраль куни бўладиган жанг кечасини Камбоджада ўтказилишига сабаб нимада? Адашмасам, ушбу бокс оқшоми ҳам сиз томонингиздан ташкил қилинмоқда. Балки Ўзбекистон варианти ажойиб бўлармиди... Ҳар ҳолда уч нафар ҳамюртларимиз рингга кўтарилар эди?\n- Биласизми, бу жанг кечаси "Felix" казиносида ўтказилмоқда. Бу казино раҳбари менинг яқин дўстим ва кўп йиллик ҳамкорим саналади. У бизга ушбу таклифни берди. Албатта, Ўзбекистонда ҳам бундай бокс кечаларини ташкил қилиш режамизда бор.\n- Абдурасул Исмоилов WBA Asia камари учун кечган жангда яхши ҳаракат қилган эди. Шахсан мен учун ютқазмаганди. Мазкур жанг ҳақида нима дея оласиз?\n- У мен томонимдан йўл қўйилган хато эди. Бунинг учун Абдурасулдан узр сўрайман! Чунки у тайёр бўлмаган ҳолатида қийин ҳолатга солиб қўйгандим. Исмоилов ажойиб боксчи, унда мен хоҳлаган услуб мавжуд. Ишонаманки у албатта, улкан натижалар қайд этади ва бу йўлда унга барча шароитларни яратиб бераман.\n- Тошкентга бир неча бор ташриф буюрдингиз, умуман олганда Ўзбекистон ва халқимиз сизда қандай таассурот қолдирди?\n- У ерда уч маротаба бўлдим. Халқингизни мехмондўстлигига қойил қоламан. Қаерга борсак ҳам бизни аъло даражада кутиб олишди. Ўзбек таомларини жуда яхши кўраман. Шу ўринда дўстим Набижон Исмановга асосий ҳамкорлик ва бизга бераётган ёрдамлари учун ўз миннатдорчилигимни билдириб қоламан.\n- Жаноб Ким қимматли вақтингизни аямаганингиз учун ташаккур!\n- Рахмат. Ишингизга омад тилайман!\nСуҳбат уюштиришимизда ёрдам берганлиги учун Муҳаммадюсуф Нажмиддиновга ўз миннатдорчилигимизни билдириб қоламиз!


Журналист Ички ишлар вазирига очиқ хат ёзди – mulkdor.com\nЖурналист Ички ишлар вазирига очиқ хат ёзди\nAugust 4 2017, 02:08 Инсон ҳуқуқлариКоррупцияЎзбекистон\n«Жамиятимиз равнақи йўлида ҳамкорлик зарур» сарлавҳаси билан самарқандлик кекса журналист Тошпўлат Раҳматуллаевдан ИИВ раҳбари Абдусалом Азизов номига очиқ хат эълон қилинди. Очиқ хатда кўрсатиб ўтилган вазиятларга ҳар бир журналист мубтало бўлиши мумкинлигидан, уни ўз сайтимизда эълон қилишга, мутасаддиларни мушоҳадага чорлашга қарор қилдик.\n«Ҳурматли Абдусалом Абдумавлянович!\nИчки ишлар органи ходимлари меҳнати давлат ва жамият учун қанчалик зарур эканлигидан, улар фаолиятидаги қийинчиликлардан озми-кўпми хабардорман. Худди шундай жамият ва давлат келажаги ва ривожу равнақи учун журналист фаолияти ҳам муҳим саналади. Журналист давлат ва жамиятни боғлаб турувчи ҳалқадир, у аҳолининг хабардорлигини ошириш йўлида заҳмат чекади ва шу орқали одамларни онгли равишда фаоллик кўрсатишга ундайди.\nАгар оммавий ахборот воситалари (ОАВ) ходимлари ишига сунъий тўсиқ қўйиладиган бўлса, у ҳолда улар ўзларининг масъулиятли ишларини бажара олишмайди. Бундан журналистлардан кўра жамият кўпроқ зарар кўради. Шу нуқтаи назардан ўзим билан бўлиб ўтган воқеани таҳлил қилиб кўрайлик.\n2017 йил 1 август эрталаб тест синовларининг бошланиши ҳақида репортаж тайёрлаш мақсадида Тошкент ахборот технологиялари университети Самарқанд филиалининг янги биносига бордим. Ундан аввал йўл-йўлакай СамМИ абитуриентлари имтиҳон топшираётган лицей ёнидан ўтаётиб, вазият билан танишдим ва суратлар олдим. ТАТУ биноси олдида бўлган воқеа тафсилотлари ҳақида ёзганларим Интернет тармоғидамавжуд.\nФақат шуни уқтирмоқчи эдимки, у ердаги подполковник унвонидаги зобит юзлаб кишилар кўз ўнгида содир бўлаётган ҳолатни суратга олишга, ахборот йиғишимга, демакки, журналистик фаолиятни олиб боришимизга тўсқинлик қилди.\nУшбу очиқ хатни ёзишимдан мақсад — Сизга бўлган воқеанинг тафсилотини баён қилишдан иборат эмас. Бу хабар кенг тарқалди ва Сиз ёки мутасаддилар уни ўрганиб, бирор-бир қонуний хулоса чиқарасизлар, деб уйлайман. Шунингдек, подполковникнинг хатти-ҳаракатига прокуратура органлари ҳам мавжуд қонунчилигимиз асосида баҳо берар. Бу ерда эътиборингизни ички ишлар органлари билан оммавий ахборот воситаларининг яқин ҳамкорлигини йўлга қўйиш нақадар муҳимлиги ва бу масала айни кунларда долзарблик касб этаётганлигига қаратмоқчи эдим.\nҲуқуқ-тартибот органлари фаолияти билан боғлиқ мавзулар доимо аҳолида қизиқиш уйғотиб келган. Шундан фойдаланиб, ички ишлар органлари ОАВ билан ҳамкорликни кучайтириши зарур. Бу ҳамкорлик ички ишлар органи олдида турган қатор вазифаларни ҳал қилишда ёрдам бериши кундек равшан. Айниқса, жамоатчилик ўртасида ички ишлар органларининг ижобий имижини шакллантиришда, соҳа ходимларининг обрў-эътиборини оширишда ОАВ кўп иш қилиши мумкин. Журналист ўз чиқишлари орқали соҳа ва унинг ходимлари ишини кенг оммага тарғиб қилади ва улар атрофида жамоатчилик фикрини шакллантиришга ёрдам беради.\nИчки ишлар органлари ходими ўзининг вазифасини сифатли бажариши учун муайян даражада жамоатчилик ишончига сазовор бўлмоғи зарур. Бунинг учун ички ишлар органлари фаолиятини мунтазам ёритиб бориш талаб этилади. Ўз навбатида, кўпгина ҳолларда ички ишлар органи ходимлари журналистлар ўз профессионал вазифаларини бажариши жараёнида уларнинг хавфсизлигига кўз-қулоқ бўлиб туришади.\nОАВ билан ҳар томонлама кенг ҳамкорликни йўлга қўйилиши алоҳида шахс ёки бутун мамлакатнинг информацион хавфсизлигини таъминлаш воситаларидан бири ҳисобланади. Журналистларнинг чиқишлари орқали аҳоли ўзига керакли ахборотни олади ва шу асосда алоҳида шахслар, ижтимоий гуруҳлар ва бутун жамиятнинг кайфияти, қарашлари, жамоатчилик фикри, бўлаётган жараёнларга муносабати шаклланади.\nОАВ ҳуқуқий билимларни тарғиб қилиш, жамиятнинг ҳуқуқий маданиятини ошириш, нигилизм (жамиятдаги ҳар қандай принцип, норма, қонунларни менсимаслик) даражасини камайтириш орқали жиноятчиликни олдини олишда амалий ёрдам кўрсатади. Шунингдек, ички ишлар органларининг ОАВдан фойдаланган ҳолда тарқатган хабари асосида аҳолининг жиноятни фош этишда ҳисса қўшганлиги хусусидаги мисоллар оз эмас.\nОАВ ёрдамида жиноятчиликнинг олдини олишнинг муҳим йўналиши — қилинган жиноят учун жазонинг муқаррарлигини тарғиб қилишдан иборат. Чунки жиноятнинг жазосиз қолиши янги қонунбузарликларга асос бўлади.\nИчки ишлар органлари ва ОАВ ҳамкорлигини қуйидаги шаклларда амалга ошириш мумкин:\nа). ОАВга мунтазам равишда материаллар тақдим этиб туриш;\nб). Журналистлар сўрови бўйича уларга вақтида ахборот етказиш;\nв). Журналистларга интервью бериш, брифинг ва матбуот анжуманлари ўтказиб туриш;\nг). Ички ишлар органи ходимларининг ОАВда чиқишини йўлга қўйиш.\nСамарқандда вилоят ИИБ билан журналистлар ўртасидаги ҳамкорликнинг яхши тажрибаси мавжуд. 1995 йилдан бошлаб беш йил давомида ҳар йилда икки марта ИИБ бошлиғи матбуот анжумани ўтказарди. Соҳада амалга оширилаётган ишлар мунтазам ОАВда ёритиб бориларди. Бу анъанани генерал Урайимжон Абдураимов бошлаб берган эди.\nҲурматли Абдусалом Абдумавлянович!\nИчки ишлар органлари ва оммавий ахборот воситалари ҳамкорлигининг аҳамияти ҳақида кўп гапириш, мисоллар келтириш мумкин. Ҳозирги босқичда Президентимиз талабидан келиб чиққан ҳолда, ОАВ ходимларининг ўз фаолиятини рисоладагидек бажариши, ура-урачиликдан қутилиб, ҳаққоний сўзни айтишига имкон яратилиши Сиз раҳбарлик қилаётган тизимнинг уларга бўлган муносабатига ҳам боғлиқ бўлиб қолмоқда. Мен билан бўлган воқеага сабабчи бўлган подполковникка ўхшаб журналистга муомала қилинадиган бўлса, аксарият касбдошлар қўрқиб, ҳеч бир ишга қўшилмасдан, лоқайдлик ва жимжитлик гирдобидан чиқолмасдан юраверишади. Бу кимга керак? Бундан кимга фойда?\nЎша подполковникнинг хатти-ҳаракатига ОАВ қонунчилигига асосланиб, қуйидагича баҳо бериш мумкин:\n1. Журналистик фаолиятни олиб боришга тўсқинлик.\n2. Тўплаган информацияни, яъни суратларни йўқ қилиб юбориш.\n3. Шахсий мулкка дахл қилиш: фотоаппарат архивидаги суратларнинг бунга асос бўлмаган ҳолда текширилиши.\n4. Милиция участкасига мажбуран олиб борилишим.\nЗобитнинг яна бир қонунбузарлиги бу — ўзини таништирмаганлигидир.\n«Ички ишлар органи ҳақида»ги Қонуннинг 8-моддасида «Ички ишлар органи ходими фуқарога мурожаат этган тақдирда, ўз лавозимини, унвонини, фамилиясини, исмини, отасининг исмини айтиши, фуқаронинг талабига кўра хизмат гувоҳномасини кўрсатиши, шундан сўнг мурожаат қилиши сабаби ва мақсадини маълум қилиши» шартлиги кўрсатиб ўтилган.\nҚонуннинг «Очиқлик ва шаффофлик принципи» деб аталган 9-моддасида ички ишлар органлири ўз фаолиятини очиқ ва шаффоф тарзда, давлат ва бир қатор жамоат ташкилатлари, жумладан оммавий ахборот воситалари билан ҳамкорликда амалга оширилиши таъкидланган.\nМенга қаттиқ таъсир этган зобитнинг яна бир гапини келтирмоқчиман ва бу ҳақда хизмат суриштуруви доирасида аниқлик киритилишини сўрардим. У ҳатто хизмат гувоҳномамни очиб кўрмасдан: «мен сизни яхши биламан, нима ёзишингизни ва кимга хизмат қилишингизни ҳам биламан», деди. Мен кимга хизмат қиларканман? Айтсин! Барча фаолиятим очиқ, жамоатчилик кўз олдида ўтмоқда. Ёзганларимни таҳлил қилиб кўринглар. Бундан олти йил асос солган «Согдиана» блогимда 775та хабар ва мақола жойлаштирилган. Ўша таҳлил қилувчилар бир қизиқиб кўришсин-чи, олти йил учун бу озми ёки кўпми? Боз устига, маош ёки қалам ҳақи олмадим. Ахир, блог ўзимники бўлса, менга ким ҳам ҳақ берарди?\nМана энди эркин ижод қилиш даври келмоқда. Президентимизга айни пайтда ҳақиқатни тик айта оладиган, жасур журналистлар, ижодкорлар керак. Мен бундай давр келишини қанчадан бери орзу қилардим. Аммо «аҳвол қачон яхши бўлса, сўнгра ёзаман», деб кутиб ётмадим. Таҳдидларга қарамасдан, камчиликларни қаламга олдим, ўзининг шахсий манфаатидан бошқани ўйламайдиган амалдорларнинг ноқонуний ишини ошкор қилишга ҳаракат қилдим. Натижада, ўша тўралар бирлашиб, мени бадном қилишга интилди ва маълум маънода бунга эришишди ҳам. Шу сабабли, Сиздан аввалги раҳбарлар даврида мен идорангизнинг «қора рўйхати»да эдим. Ўша подполковник ҳозиргача эски замонда қолиб кетиб, эскича тасаввурлар билан яшаётгандир ва мени «яхши билиши» шундан бўлса керак.\nАммо сўнгги 7–8 ой давомида аҳвол ўзгарди. Чиқишларим асосида ёпилган кўчалар очилди, Самарқандда электр токининг ўчиб ёнишига деярли барҳам берилди, эшаклар «кушхонаси» тугатилди, иши битмай юрган бир қатор тадбиркорлар тақдири жамоатчиликка ва мутасаддиларга ошкор бўлди ва ҳоказо. Ҳатто вилоят йўл ҳаракати хавфсизлиги бошқармаси фолиятидаги камчиликларни очиқ кўрсатилган мақоламдан кейин қатор йўл белгилари алмаштирилди, янгиланди… Айтганимдек, буларнинг ҳаммасини Интернетда ўқиб олса бўлади. Шу асосда менинг кимга хизмат қилаётганлигимни билиб олиш мумкин.\nЎтган йилдан бошлаб «Новости Узбекистана» сайти билан ҳамкорликни йўлга қўйдим. Янгилик ва мақолаларим ушбу сайтга жойлаштирилиши оқибатида мамлакатимизда содир бўлаётган воқеалар билан танишаётганлар сони янада ортди.\nЧиқишларим орқали вилоятда бўлаётган ўзгаришлару янгиланишлар билан дунё аҳлини таништиришга хизмат қилаётганлигимдан хурсандман. Ўша зобитингиз блогимга кирсин ва уни қайси мамлакат вакиллари ўқиётганлигини кўрсин. Умуман олганда, ким кимга хизмат қилаётганлигини Аллоҳ кўриб турибди ва бунга халқ ҳам ўз баҳосини беради. Фақат шу бугун билан яшаётган ўша зобитга ўхшаганларнинг баҳоси аслида бир чақага ҳам арзимайди.\nГапнинг очиғи, мен ушбу мактубни ёза туриб, кейинги пайтларда давлатимиз раҳбари Шавкат Миромонович Мирзиёевнинг ижод аҳлини дадилликка чақирган даъватлари қулоғим остида жаранглаб турди ва бу менга қўшимча куч бағишлади. 25 январь куни Самарқанд вилоят халқ депутатлари сессиясида Бош вазир ўринбосари Зоир Мирзаев чиқиш қилиб, менинг элекр энергияси билан таъминлашда бўлаётган узилишлар ҳақида ёзган мақоламни тилга олиб, журналист тўғри ёзганлигини, тўғри сўзи учун уни таъқиб этмаслик кераклигини муҳтарам Президентимиз алоҳида таъкидлаганликларини уқтириб ўтган. Буни каминага сессия иштирокчиларидан бир неча киши етказган эди.\nЮқоридаги фактни келтиришимдан мақсад ички ишлар органи ходимлари замон ўзгариб бораётганлигини англаб етиши, нафақат журналистлар, балки барча фуқаролар билан бўлган муносабатларида, демократик давлатларда бўлгани каби, улар фақат қонун талабларига таяниб фаолият юргизиши кераклигини эслатишдан иборат.\nСизга қилган бу мурожаатимга жавоб кутарканман, подполковникнинг хатти-ҳаракатига қонуний баҳо берилиши билан бирга ИИВ тизими ва ОАВ ўртасида манфаатли ҳамкорликни йўлга қўйиш таклифимга муносабат билдирилади, деб ишонаман.\nОхирида ўзим ҳақимда: журналист ва блогер. Оилали, ёшим 68да.\nКелин учун 50000 долларлик қалин пули муаммонинг ...\n"Хориж фуқаролари тожикистонлик хотин-қизларга уйланишдан аввал 50 минг доллар қалин пули тўлаб қўйишсин. Бу нарса қонунан белгилаб қўйилсин". Шу кунларда худди ана шундай ...\nЖамиятJuly 3 2018, 02:07\nБухорода юк машинаси ва поезд тўқнашди\n2019 йил 8 апрель кунидан 9 апрель кунига ўтар кечаси соат 01:15ларда Бухоро вилояти Қоракўл тумани, “Солур” МФЙ ҳудудидан ўтувчи “Самарқанд-Бухоро-Туркманбоши” йўналишидаги ...\nЎзбекистонApril 9 2019, 04:04\nАқш мустақиллик декларацияси\nАҚШ МУСТАҚИЛЛИК ДЕКЛАРАЦИЯСИ — 1876 йилда Шимолий Америкадаги Англия мустамлакаларида миллий озодлик уруши давом этаётган пайтда қабул қилинган ҳужжат. Унда Шимолий ...\nИнсон ...December 3 2018, 03:12


09:58 / 17.08.2017\nSamsung компанияси 2016 йилнинг июль ойида Artel ишлаб чиқариш базаларида Samsung бренди остидаги совутгичларни ишлаб чиқаришни кенг кўламда йўлга қўйди.\nБундай кенг кўламли лойиҳани ишлаб чиқиш ва йўлга қўйиш Artel компаниясининг тажрибали мутахассислари ҳамда “Samsung Electronics” компаниясининг экспертлари билан ҳамкорликда амалга оширилди.\nЎзбекистонда Samsung совутгичларини ишлаб чиқаришда Artel заводларининг танланиши бежиз эмас. Artel заводларида замонавий асбоб-ускуналар ва тажрибавий иқлим лабораторияларининг борлиги, Samsung каби жаҳон гигантининг юқори норма ва стандартларига мос келувчи маҳсулотларни ишлаб чиқаришга яхши асос бўлади. Таъкидлаб ўтиш лозимки, Artel маҳсулотларини ишлаб чиқариш жараёнида сифатни қаттиқ назорат қилиш йўлга қўйилган бўлиб, бу жараён хатто кичик камчиликларни топа олишга қодир. Бу эса ўз ўрнида ишлаб чиқарилаётган маҳсулотнинг юқори сифатини таъминлайди.\nҲозирги пайтда Samsung совутгичларининг ҳажми 290 ва 320 литр бўлган 4 та моделини ишлаб чиқариш ўзлаштирилган. Бу моделлар истеъмолчиларнинг хоҳиши ва талабидан келиб чиқилган ҳолда конфигурацияси ва музлатиш камерасининг жойлашуви билан фарқланади. Барча совутгичлар қатор фойдали ишланмаларга эга бўлиб А+ энергосамарадорликнинг юқори синфига киради. Samsung совутгичларида қўлланилаётган сўнгги технологик ишланмалар орасида Multi Air Flow кўп оқимли совутиш тизимига тўхталиб ўтиш лозим.\nSamsung совутгичларида Multi Air Flow замонавий кўп оқимли тизимидан фойдаланилади, у совуқ ҳавони барча бўлимлар ўртасида тез ҳамда бир ҳажмда тақсимлаш имконини беради. Шу туфайли совутгичдаги ҳар бир маҳсулот керакли нам ва совуқ миқдори билан таъминланади, бу эса маҳсулотларингиз янги ҳолда, узоқ вақт давомида сақланишини кафолатлайди. Samsung музлатгичлари электр тармоқдаги ўзгаришларга бардошли бўлиб, босим 187 вольт бўлганда ҳам ишлаши мумкин.\nЯқин ўтмишда ҳар бир уй бекаси албатта ҳар ой совутгични эритиши лозим эди. Бу оғир ва машаққатли жараён бўлиб, у уй бекаларининг дам олиш кунининг ярмини қамраб оларди. Бироқ энди барчаси No Frost тизимининг пайдо бўлиши билан ўзгарди, у туфайли музлатиш камераси деворларида музли “пўстинлар” пайдо бўлмайди, совутгич қисмида эса ҳаво айланиши мос ҳароратга келтирилади ва бунда маҳсулотлар янги ҳамда витаминларга бой ҳолда сақланади.\nСовутиш бўлими ҳажми 250 литрга тенг бўлиб бундай ҳажм катта оиланинг озиқ-овқатга бўлган эхтиёжини қондира олади. Бундан ташқари, тобланган шишадан тайёрланган Easy Slide чиқарилувчи полка кўзингизни қувонтиради. У совутгичнинг орқа девори ёнида жойлаштирилган маҳсулотларни осонлик билан чиқариб олиш имконини яратади. Музлатиш камерасига келадиган бўлсак, SamsungRB29FERNDSA_WW ва SamsungRB29FSRNDSA_WW моделларидаги 98 литрлик ҳажм анча катта миқдордаги гўшт маҳсулотларини, шунингдек, сабзавотлар ва меваларни сақлаш учун имконият беради.\nSamsung музлатгичлари инверторли компрессорлар билан жиҳозланган бўлиб, у тежамкорлиги, ишончлилиги, узоқ муддат ишлаши, шунингдек, оддий моторлар билан солиштирганда шовқинининг паст даражаси билан ажралиб туради. Инверторли компрессор ўз самарадорлиги туфайли кам қувват истеъмол қилади ва сизнинг электр энергияси учун тўловларингизни камайтиради.\nЯкин орада, Ўзбекистонда ишлаб чиқарилувчи Samsung музлатгичларининг модель қатори ҳажми 302 ва 310 литр бўлган яна иккита - RT-29 ҳамда RB-31 модели билан тўлдирилиши режалаштирилмоқда.\nArtel заводларида ишлаб чиқарилаётган Samsung совутгичлари харидорлар талаб ва истакларидан келиб чиққан ҳолда тақдим этилмоқда. Шубҳасиз, бундай ҳамкорликлар аҳолининг ҳаёт даражасига ижобий таъсир кўрсатади. Бугунга келиб дунёга машҳур Samsung бренди остида ишлаб чиқарилаётган сифатли ва технологик жиҳозланган маҳсулотларни харид қилиш учун мамлакатимиз аҳолисига барча қулайликлар яратилди.


Тошкент вилоятида прокурор пора олганликда, адвокат берганликда айбланмоқда\n11 августда Тошкент вилояти прокуратураси томонидан Тошкент вилояти адвокатлар ҳайъати адвокати Турсунбой Янгибоев ҳамда Бекобод туман прокурори ёрдамчиси Яҳё Маткаримовга оид жиноят иши муҳокама учун судга юборилди. Бу ҳақда “Озодлик”ка Ўзбекистон Адвоқатлар палатасидаги манба хабар қилди. Манбага кўра, адвокат ва прокурор ёрдамчиси Ўзбекистон Республикаси ЖКнинг 210-моддаси (Пора олиш) ва 211-моддаси (Пора бериш)да айбланмоқда.\n“Шу йилнинг 7 июль куни Тошкент вилояти прокуратураси қошидаги Департамент ва МХХнинг Тошкент вилояти бошқармаси томонидан ўтказилган рейд пайтида адвокат Турсунбой Янгибоев прокурор ёрдамчисига муайян ишни ҳал қилиб бериш учун фуқароларнинг биридан 500 АҚШ доллари олаётган пайтда ҳибсга олинганди. Орадан бир кун ўтиб, махсус амалиёт пайтида Бекобод тумани прокурори ёрдамчиси Маткаримов ҳам ўз кабинетида ҳибсга олинди. Аммо адвокат Олий суднинг собиқ раиси, собиқ вазир Абдусамат Полвонзоданинг қариндоши бўлгани боис ҳам тергов даврида тилхат асосида очиққа чиқарилди” дейди “Озодлик” манбаси.\nМаълум бўлишича, Тошкент вилояти адвокатлар ҳайъати аъзоси бўлган Т. Янгибоев айбланувчилардан бирининг ишини пора эвазига ҳал қилиб бериши учун давлат айбловчиси билан ўртада воситачилик қилишга уринган. МХХ идорасида тушган ариза асосида амалиёт ўтказилгач, фуқаронинг жиноят ишида қатнашаётган давлат айбловчиси ҳамда адвокат ҳибсга олинган.\n“Асли фарғоналик бўлган Яҳё Маткаримовнинг ҳам орқаси бақувват экан. Аксинча, СНБ наличний ушлаган одамни қўйиб юбормайди. Шунга қарамай улар судланиши муқаррар, аммо муддат беришмаса керак. Адвокат ҳам, прокурор ҳам вилоятга отнинг қашқасидек таниқли одамлар” дейди бекободлик фуқаро.\nТошкент вилояти прокуратураси “Озодлик”нинг бу борадаги сўровини изоҳсиз қолдирди. Жиноят ишлари бўйича Тошкент вилояти судининг канцелярия бўлими ходими ишнинг ҳали судга келмаганини айтди.


Муҳаммаджон Холбеков. Бадиий таржима: муаммо ва ечим (2007) - www.ziyouz.uz\nБош саҳифа МатбуотҲозирги давр матбуотиМуҳаммаджон Холбеков. Бадиий таржима: муаммо ва ечим (2007)\nЖаҳон цивилизацияси тарихида XX аср таржима асри деган ном олди. Минг йиллик тарихга эга бўлган ўзбек таржимачилиги ҳам ўтган асрда катта натижаларга эришди, жаҳон адабиётининг шоҳ асарлари билан халқимизни таништирди. Чўлпоннинг Шекспирдан (“Ҳамлет”), Усмон Носирнинг Лермонтовдан(“Демон”), Ойбекнинг Пушкиндан(“Евгений Онегин”), Эркин Воҳидовнинг Гётедан(“Фауст”), Абдулла Ориповнинг Дантедан(“Дўзах”), Қодир Мирмуҳамедовнинг Ҳомердан(“Илиада”) қилган таржималари адабиётимиз тарихида муҳим воқеалар бўлди.\nМустақиллик бадиий ижоднинг барча жабҳалари каби таржимага ҳам кенг йўл очди, таржимонларимиз учун жаҳонга чиқиш имконияти яратилди. Ўтган ўн олти йил ичида ижоднинг тасвирий санъат, мусиқа ва қўшиқ турлари бўйича жаҳон майдонига чиқдигу, бадиий ва таржима асарлари яратиш борасида жаҳон адабий жараёнида ҳали ўрнимизни тополганимиз йўқ. Таржима амалиётидаги айрим ютуқлар(“Жаҳон адабиёти” журнали фаолияти)ни ҳисобга олмаганимизда, китобхонни қувонтирадиган йирик асарлар тилимизга таржима қилинмади. Таржимашуносларимиз сўнгги йиллари ФИТнинг Москва(1993), Лондон(1995), Гёттенген(1996), Мелбурн(1998) конгрессларида иштирок этмади, таржиманинг назарий муаммоларига бағишланган йирик монографик тадқиқотлар яратилмади.\nХайрият, севимли газетамиз “Ўзбекистон адабиёти ва санъати” таржима амалиёти ва таржимашунослик илмидан баҳс юритувчи “Давра суҳбати”ни уюштириб, ижод ва илм аҳлини сергак торттирди.\n“Давра суҳбати”да Ўзбекистон халқ ёзувчиси Муҳаммад Алининг (адибнинг “Рамаяна” достони, Р.Бёрнс ва Байрон ижодидан қилган таржималари китобхонлар ёдида) “Биз ҳам режали равишда ўзбек адабиётининг хорижий тилларга таржима этилиши мумкин бўлган асарлари рўйхатини тузиб, Ёзувчилар уюшмасида муҳокамадан ўтказиб, уларнинг хорижий тилларга таржимасини моддий қўллаб-қувватлашни сўраб ҳукуматимизга мурожаат қилишимиз лозим”, деган таклифи ўринлидир. Дарҳақиқат, Франция, Олмония, Англия, АҚШ, Ҳиндистон элчихоналари ўз фаолиятларини бошлаган дастлабки йилларданоқ юртида машҳур бўлган адиблар асарларини ўзбек тилига таржима қилдириш, ўзбек мактаблари учун инглиз, немис, француз тилларидан дарслик ва луғатлар яратиш ташаббуси билан чиққандилар. Айниқса, бу борада Олмония элчихонаси қошидаги Гёте институти, Франция элчихонаси ҳузуридаги Марказий Осиё тадқиқотлари институти ва Виктор Гюго марказларининг ташаббускорлик фаолиятини олқишламоқ керак. Масалан, Тошкентдаги Франция элчихонасининг қўллаб-қувватлови билан ўтган йиллар ичида машҳур француз адибларидан Волтернинг “Задиг”, Ф. Мориакнинг “Илонлар чангалида”, Монтескёнинг “Форс номалари”, Ле Клезионинг “Мондо ва бошқа ҳикоялар” ва Шарл Перронинг “Эртаклар” китоблари ўзбек тилига таржима қилинди; ўрта мактаблар учун “Француз тили” дарсликлари яратилди. Айниқса, сўнгги йиллари таниқли француз тилшуноси Руми Дор раҳбарлигида яратилган “Ўзбекча-французча луғат” ва “Французча-ўзбекча луғат” муҳим воқеа бўлди. Демоқчиманки, Ўзбекистон Республикасининг хорижий мамлакатлардаги элчихоналари ҳам атоқли адибларимизнинг асарларини чет тилларига таржима қилиниб нашр этилишига қизиқсалар, ишга хориждаги адабиётимиз ихлосмандларини жалб этсалар, кўнгилдагидек бўларди. Элчихоналаримизнинг бу йўлдаги саъй-ҳаракати эса, мунаққид Сувон Мели таъкидлаганидек, адабиётимизнинг хорижда ҳам ўз бўй-бастини кўрсата олишига имкон яратган бўларди.\n“Давра суҳбати” иштирокчилари “Жаҳон адабиёти” журнали фаолиятини қўллаб-қувватлаганлар. Бу — тўғри. Сўнгги ўн йил ичида журнал ўзбек ўқувчиларини жаҳон адабиёти намуналари билан таништиришда самарали фаолият кўрсатди. Шу ўринда атоқли адабиётшунос ва моҳир таржимон, устоз Озод Шарафиддиновнинг ташаббускорлигини таъкидлаб ўтмоқ жоиздир. Бундан буён севимли журналимиз жаҳон адабий жараёнида кечаётган муҳим ўзгаришлар, авангард оқим ва мактаблар, таржима амалиёти ва назариясига доир мақолаларни ҳам ўз саҳифаларида эълон қилиб борса маъқул бўларди. Журнал ўз номи билан “Жаҳон адабиёти”, шундай экан, у ўз саҳифаларида дунё адабиётида ном қолдирган, бугунги адабий жараёнда яловбардорлик қилаётган, қолаверса, адабиёт соҳасида халқаро Нобел мукофотига сазовор бўлган адиблар асарларининг аслиятдан таржималарини мунтазам бериб бориши даркор. Баъзан биз ўз ватанида танилиб улгурмаган, жаҳон адабиёти майдонида номи чиқмаган ёзувчилар асарларининг таржималарини ҳам ўқиб қоламиз. Ваҳоланки, бугунги ўқувчи, айниқса, талаба-ёшлар инглиз, француз, немис адабиётилари классик адибларининг, лотин америкаси адабиёти намояндалари Хорхе Луис Борхес, Гарсиа Маркес, Умберто Эко, Хулио Кортасар асарлари таржималарини ўқишни истайди. Қанийди, журналда Гегел, Киеркегор, Ницше, М.Бахтин, Р.Барт, Хосе Ортега-и-Гассет, М.Ҳайдеггер, А.Ф.Лосев ва бошқаларнинг адабиёт, адабий жараён ҳақидаги фикрлари ҳам бериб борилса.\nЯна бир гап. Ўтган йили “Жаҳон адабиёти” журналида ўрта аср француз шоири Франсуа Вийон, инглиз ва америка романтизм адабиёти яловбардорлари Жорж Байрон ва Эдгар По ижодидан намуналар берилди. Аслият ва русча таржима матнларидан бехабар ўқувчи юқоридаги таржималарни ўқиб Вийон, Байрон, Эдгар По шундай ёзган экан-да, дея кўникма ҳосил қилди. Бироқ бу таржималарни асл нусха ва русча таржима матнлари билан солиштирганимизда шоир-таржимонларимизнинг нечоғли эркин ҳаракат қилганликларини, асл нусхадан нақадар узоқлашиб кетганликларини кузатамиз. Тўғри, шеърият таржимасида таржимон муаллифнинг рақибига айланади, деган гап бор. Лекин буни таржимон она тилида асл нусха матнига ҳамоҳанг шеър ёзса бўлди, қабилида тушунмаслик керак.\nЭдгар Понинг “Буюк Темур”(Tamerlan,1827) поэмаси рус шоири Валерий Брюсов таржимасида қуйидагича жаранглайди:\nМогла от первой казни ада.\nКуда пойду за гордость я\nМиразиз Аъзам таржима қилади:\nТаскин, жон таслимин\nОтахон, шу топда\nСизнинг бу, Ердаги сўзлар\nҚўйинг, ўгит берманг,\nмени кўп қийнаб.\nЖорж Байроннинг “Ўттиз олти ёшга тўлган таваллуд кунимда” (On this Day complete my Thirty-sixth year, 1824) шеъри З. Морозкина таржимасида бундай жаранглайди.\nДругих не властный волновать,\nЯ сам бесстрастен должен быть\nНо и без отклика, опять\nТаржимон Абдул Ҳамид юқоридаги сатрларни қуйидагича ўгирган:\nКундан-кунга яқин интиҳо,\nЭсар фасли хазон еллари\nҚаро қабр кутар оч, юҳо,\nБағримда тек армон унлари.\nШоир Миразиз Аъзам таржимани рус тилидан қилган. Бироқ Абдул Ҳамид шеърни қайси тилдан ўгирганини айтмаган. Ҳар иккала таржима ҳам асл нусха ўрнидаги русча матндан нақадар узоқлашиб кетгани кўриниб турибди. Биз, балки Абдул Ҳамид ўз таржималарини аслиятдан қилганмикан, деган фикрга бориб юқоридаги тўртликни инглиз тилидаги матн билан солиштирдик. Бироқ унинг инглизча матндан ҳам йироқлиги яққол кўринади. Инглизча матнда ҳам шеър худди русча таржимадаги мазмун ва кўринишга эга:\n“This time this heart\nshould be unmoved,\nSince others it hath\nceased to move:\nYet, though cannot\nХулоса шуки, эндиликда бевосита аслиятдан таржима қилишга ўтмоғимиз керак. Ўтган асрнинг сўнгги чорагида илк бевосита таржималар пайдо бўлганди. Гётенинг “Ёш Вертернинг изтироблари” ва Б.Апицнинг “Қашқирлар чангалида” романлари Янглиш Эгамова, “Ғарбу Шарқ девони” Садриддин Салимов, Виктор Гюгонинг “Шарқ куйлари” тўплами Шарофат Ботирова томонидан бевосита таржима қилинганди. Шоирларимиз Жамол Камол ва Абдулла Шер ҳам Шекспир ва Байрон драмаларини таржима этишда аслиятдан имкон қадар фойдаланиб иш кўрган эдилар. XX асрга қадам қўйган эканмиз, бу бошланган хайрли иш жуда суст кечаётгандек назаримизда. Ваҳоланки, таржимашунос Зуҳриддин Исомиддинов сўзи билан айтганда, чет эл адабиётидан таржима қилиш энг авж оладиган замон келди.\nДавра суҳбати иштирокчилари иккитилли луғатлар ва таржима амалиётига доир дарслик ҳамда қўлланмалар танқислиги ҳақида айтган фикрлар ҳам тилшунос олимларимиз фаолияти билан бевосита боғлиқ, деб ўйлайман. Инглиз, немис, француз тилшунослиги бўйича республикамиз олий ўқув юртларида ўнлаб фан докторлари ва фан номзодлари фаолият кўрсатмоқда. Улар орасида лексикография (луғатшунослик) соҳасининг билимдонлари ҳам бор. Бироқ сўнгги йилларда профессор Қудрат Мусаевнинг “Таржима назарияси асослари”(2005) дарслигини, профессор Жамолиддин Бўронов таҳрири остида чиққан “Инглизча-ўзбекча луғат” (2001) ва профессор М.Умархўжаев раҳбарлигида яратилган “Немисча-ўзбекча фразеологик луғат”ни ҳисобга олмаганимизда, бошқа йирик ҳажмдаги луғат ёки дарслик яратилмади. Олий ўқув юртларида ҳамон В.К.Мюллер (“Англо-русский словарь”), К.А.Ганшина (“Французко-русский словарь”) ва О.И.Маскалская (“Немецко-русский словарь”) раҳбарлигида тузилган йирик ҳажмли луғатлар инглиз, француз, немис тилларини ўрганиш ва ўргатишда асосий манба вазифасини ўтаб келмоқда.\nЁзувчи Омон Мухтор ва мунаққид Сувон Мели ўзбек адабиёти салафлари Алишер Навоий, Абдулла Қодирий, Ойбек асарларининг жаҳон тилларида мукаммал таржималари йўқлиги ҳақида куйиниб айтганлар. Ҳақиқатан ҳам, “миллий адабиётимиз даҳоси Алишер Навоий ижодини жаҳон бадиий ва илмий контекстида ўрганиш пайти келди”(Сувон Мели). Бу ишни эса хорижий тилларни мукаммал билувчи таржимон ҳамда навоийшунос олимлар иштирокидагина амалга ошириш мумкин. Дарвоқе, ҳазрат Навоий “Хамса”си ҳам ўтган асрларда Ҳомер, Фирдавсий, Руставели, Данте, Сервантес, Рабле, Шекспир, Гёте ва Пушкин асарлари сингари жаҳон тилларига хўб ва кўп таржима қилинганда эди, бобокалонимиз асарлари ҳам дунёга кенг ёйилган бўлармиди. Масалан, грузин шоири Шота Руставелининг жаҳон адабиёти майдонига чиқишида академик Ш.И.Нуцубидзенинг хизмати катта бўлган. Олим шоирнинг “Йўлбарс терисини ёпинган паҳлавон” достонини грузин тилидан русчага қойилмақом таржима қилиш билан бирга, ўзининг “Шота Руставели и Восточный Ренессанс” номли мазмундор монографиясини ҳам нашр эттирган эди. Менингча, ишни дастлаб ҳазрат Навоий шахсияти ва бадиий мероси билан жаҳон адабий жамоатчилигини яқиндан таништиришдан бошламоқ лозим. Бунинг учун, аввало, В.В.Бартолд, Е.Э.Бертелс, В.Зоҳидов, Ҳ.Сулаймон, С.Н.Иванов, А.Ҳайитметов сингари олимларнинг Алишер Навоий меросига бағишланган тадқиқотларини инглиз, немис, француз ва бошқа хорижий тилларга таржима қилиб, нашр эттирмоқ керак. Зеро, хорижда ҳам ҳазрат Навоий меросининг бадиий қиммати ва моҳиятининг туб илдизларини тушуниб етсинлар.\nЯна бир масала. “Давра суҳбати”да тилшунос Аббос Ирисқулов таъкидлаганидек, “универсал, ҳамма жанрни бир хилда пухта биладиган, бу жанрлардаги асарларни профессионал даражада таржима қила оладиган таржимон”нинг етишиб чиқиши мумкин эмас. Бас, шундай экан, таржимон ва таржимашуносларни асосан икки йўналишда: бадиий ва касбий(аниқ) таржима(илмий-техник матнлар таржимаси, синхрон таржима, тилмоч ва ҳоказо) ихтисослиги бўйича тайёрлашга эътиборни қаратмоқ лозим. Республикамиз университетларининг филология факултетларида биринчи йўналиш (филология дастури), Жаҳон тиллари университети, Самарқанд чет тиллар ва Андижон тиллар институтида эса иккинчи йўналиш(лингвистика дастури) бўйича таржимон ва таржимашунослар тайёрлашга киришмоқ мақсадга мувофиқдир.\n“Мана, янги XX асрнинг илк йилларидамиз. Ўжар бир савол кўндаланг туради: янги асрда ўтган асрда эгалланган чўққиларни эгаллай оламизми… Ваҳоланки, эгалланган чўққиларни қайта эгаллаш у қадар завқ бермайди. Вазифа — шу юксакликка таянган ҳолда янги чўққиларни забт этиш”, деб ёзади адабиётшунос Сувон Мели. Дарҳақиқат, бу ижодий муваффақиятларга эришувда таржиманинг ўрни нақадар биқиёслиги ўз-ўзидан маълум. Қолаверса, бугунги кунда таржима тиллараро ва маданиятлараро коммуникацияга киришувнинг асосий омилларидан биридир. Бир сўз билан айтганда, “таржима миллатни жаҳонга танитади”, халқаро глобаллашув жараёнида бевосита иштирок этишимизга кенг йўл очиб беради.\n«Ўзбекистон адабиёти ва санъати» газетасининг 2007 йил 29-сонидан олинди.\n← Аввалги Аввалги Ғулом Карим. Халил Султон таҳсини (2007)\nКейинги → Кейинги: Нурбой Абдулҳаким. Дил фаслининг чечаклари (2007)


Қатортолда ЙПХ ва ППХ ходимлари билан жанжаллашган шахсларнинг 3 таси қўлга олинди, яна бири қидирувга берилди — Sof.uz\nҚатортолда ЙПХ ва ППХ ходимлари билан жанжаллашган шахсларнинг 3 таси қўлга олинди, яна бири қидирувга берилди\n9.01 12:07 353 Жамият\nТошкент шаҳри Қатортол кўчасида калтак еган ППХ ходими фуқарога қарши ўқотар қурол ишлатмоқчи бўлгани ҳақида хабар берилганди. ИИВ ахборот хизматининг маълум қилишича, ЙПХ ва ППХ ходимларига ҳужум қилган шахсларнинг 3 нафари қўлга олинди.\nМаълум қилинишича, 2020 йилнинг 31 декабрь куни соат тахминан тонгги 04:00 ларда жамоат тартибини сақлаш ҳамда жиноятчиликнинг олдини олиш мақсадида пост-патруль ва йўл-патруль хизмати ходимлари Чилонзор тумани Муқимий кўчасида хизмат автомашинасида ҳаракатланаётган вақтида давлат рақами 01 М 624 КА бўлган Matiz русумли автоуловнинг ташқи чироқларини ёқмасдан келаётганини кўриб, уларни овоз кучайтиргич воситаси орқали огоҳлантиради.\n«Шеригим, ЙПХ ходими уларни тўхтатди. Шеригим автомобилдан тушган вақтида улар ЙПХ ходимини кўриб туриб қарама-қарши йўналишда ҳаракатини давом эттирди», – дейди пост-патруль хизмат ходими.\n«Авиакасса олдигача қарама-қарши йўналишда ҳаракатландик. Ҳаракат вақтида ҳайдовчи бошқарувни йўқотгани сабаб машина бетон тўсиқ устига чиқиб қолди. Шундан кейин Ҳожиакбар машинадан тушиб, ДАН ходими билан уришиб кетди», – дейди айбланувчилардан бири.\nMatiz автомашинаси ичида бўлган 4 нафар йигитдан 2 нафари ППХ ходимига ташланиб, унинг бош қисмига уриб, сўнгра ўткир тиғли қурол, яъни пичоқ билан ҳужум қилган.\n«Бизда 55-буюриғимиз бор. Унга кўра, қуролли ҳужум бўлганда уни қайтариш мақсадида қурол ишлатиш ҳуқуқига эгамиз. Тартиббузарлар ёшлиги сабаб қурол ишлатмадик, оғзаки огоҳлантирдик», – дейди ППХ ходими.\nҲодисада иштирок этган ЙПХ ходимининг таъкидлашича, у фуқароларни ёшлиги ва қўшимча куч етиб келгани боис шеригини отиш ниятидан қайтарган.\nҚўшимча қилинишича, транспорт воситаси текширилганда бурунга сепадиган кучли психотроп моддалар аниқланган.\nҚўшимча кучлар келгани сабаб безорилар номаълум тарафга қараб қочган. Ходимлардан бири жанжалдан сўнг оёғида кучли оғриқ сезгани сабабли тез тиббий ёрдам шифокорларига мурожаат қилган.\nОлиб борилган тезкор суриштирув ишлари давомида мазкур шахсларнинг икки нафари муқаддам судланганлиги аниқланди. Улардан бири ўғрилик жиноятини содир этгани учун судланиб, тузалиш йўлига киришига имконият берилган эди. Унга кечаси уйдан чиқиши мумкин эмаслиги қатъий белгиланган бўлса-да, чекловни бузиб, ярим тунда кўча кезиши оқибатида янги жиноятга қўл урган.\nМазкур ҳолат юзасидан Чилонзор тумани прокуратураси томонидан Жиноят кодексининг 277-моддаси 3-қисми (жамоат тартибини сақлаётган ходимга нисбатан қаршилик кўрсатиб безорилик содир этиш) билан жиноят иши қўзғатилган.\nМаълумот учун, бу моддада кўрсатилган ҳаракатларни содир этган шахсларга нисбатан 3 йилдан 5 йилгача муддатга озодликдан маҳрум этиш жазоси белгиланган.\nШу ўринда Тошкент шаҳар ИИББ фуқаролардан жанжални бошлаган Абдуҳакимов Ҳожиакбар Талатжон ўғлини қўлга олишда ёрдам сўраган.\n23.01 15:56 3112\nКеча, 10:17 1420\n24.01 22:06 1031\nБугун, 03:36 3 Жамият\nБугун, 00:07 212 Жаҳон\nКеча, 22:33 59 Спорт\nКеча, 22:11 745 Ўзбекистон


100га яқин мулк соҳиби розилик берди\nТуркистон шаҳрини ободонлаштириш ва мақбара қошидаги “Маънавий-маданий марказ” ҳудудини кенгайтириш учун керакли майдонни тайёрлаш мақсадида давлат эҳтиёжи учун иншоот 168та (14та корхона, 154 уй) давлатга қайтарилади.\nУшбу 168 иншоотни баҳолаш ишлари юритилиб, уларнинг қиймати 2 025 545 172 тенгени ташкил этган. Иншоотларнинг 95 соҳиби розилик берган, уларга 1 139 756 000 тенге тўланади. 44 иншоот соҳиблари шартлардан норозилиги туфайли судга мурожаат қилишган. Қолган 29 иншоот эгалари билан музокаралар олиб борилмоқда. Баҳолаш ишларини давлат хариди тўғрисидаги қонунига кўра “Экспо Оценка” МЧБ юритмоқда.\nБаҳоланган қийматдан норози фуқароларни вилоят ҳокими қабул қилиб, тегишли тушинтириш ишларини юритди.\nБунга қадар шаҳар раҳбари бир қанча кишилар билан учрашди. Айни пайтда 29 кишидан иборат махсус штаб мулк соҳиблари билан ишлаяпти.\nИшчи гуруҳ фаолияти натижасида жорий йилнинг 28 январигача 95 нафар мулк соҳибининг розилиги олинган. Улардан 41 нафарига давлатдан 471 млн. тенге маблағ тўланиб, бугунги кунгача 28 иншоот бузилган.\nБузиш ишларига ҳокимлик томонидан ёрдамчи гуруҳ ташкил этилиб, махсус техника ҳамда ишчи гуруҳ қурилиш материалларини уй эгалари истаган жойларга етказиб бермоқда.\nШунингдек, ер участкалари ва кўчмас мулк соҳиблари ўртасида тушунтириш ишларини юритиш ва уларни бошпана билан таъминлаш йўлларини излаштириш учун махсус 14та ишчи гуруҳи ташкил этилган. Улар фаолияти натижасида шаҳардаги 500га яқин сотиладиган хусусий уйлар аниқланиб, мулк соҳибларига тавсиялар бериляпти. Шаҳар бўйича сотиладиган уйларнинг 90 фоизи 10-20 млн. тенге атрофида.\nТуркистон шаҳрида 0,1 га ернинг кадастр қиймати 88 минг тенге бўлса, одамларга бозор нархи бўйича 515 минг тенгедан берилмоқда. Шунингдек, уй қурилиш материалларининг тури, сифати (ғишт, шлакоблок, шифер, пойдевори ва ҳ.к)га қараб ҳар квадрат метрга берилган 55 ва 90 минг тенге оралиғидаги нархга рози бўлмаётган 44 нафар мулк соҳиби бор. Уларга шаҳар ҳокимлиги ва прокуратурасининг мутахассислари билан учрашиб, давлат таклиф этган баҳога рози бўлмаган тақдирда хусусий баҳоловчи ёллаши ва қарорини судга тавсия этишга ҳақли эканлиги тушунтирилди. Ҳатто, баъзи кишиларнинг уй ҳужжатларидаги мавжуд камчиликларни бартараф этишга ҳам ҳокимлик томонидан қонун талабларига мувофиқ маслаҳат ҳамда ёрдам берилмоқда.\nТуркистон вилояти ҳокимининг матбуот хизмати., 2019-01-31, 10:58 277


компанияларининг ўтган 2018 йилда энг яхши маош тўланган раҳбарлари рўйхати чиқди. Тадбиркор Элон Маск — бу рўйхатнинг энг тепасида. «New York Times» ёзишича, ўтган йили у 2,28 млрд. доллар ишлаб топган. Элон ... топган. Элон Маск Ушбу нашр тузган рўйхатга «Discovery Inc.» раҳбари Дэвид Заслав ($129 млн.), «T-Mobile US» бош директори Жон Лежер ...\nАТБ раҳбариятида ўзгариш кузатилди. Бу ҳақда «davletovuz» канали хабар берди. «Айтишларича, Мажид Тоҳиров «Пойтахтбанк» акциядорлик тижорат банки ...


Озарбайжоннинг Губа тумани жамоатчилиги Ўзбекистон сайёҳлик салоҳияти билан таништирилди\nБОКУ, 26 июль. /«Дунё» АА/. Озарбайжоннинг Губа туманида Ўзбекистон сайёҳлик салоҳиятига бағишланган тақдимот бўлиб ўтди, деб хабар бермоқда «Дунё» АА мухбири.\nЎзбекистоннинг Бокудаги элчихонаси кўмагида ташкил этилган мазкур тадбирда маҳаллий аҳоли мамлакатимизда туризмни ривожлантириш борасида амалга оширилаётган чора-тадбирлар билан атрофлича танишди. Хусусан, тақдимот иштирокчиларининг эътибори сайёҳлик инфратузилмасини такомиллаштириш, хорижлик меҳмонлар учун қулай шарт-шароитлар яратиш борасидаги вазифаларга қаратилди.\nТадбир давомида тақдимот иштирокчиларига Ўзбекистон «Зиёрат туризми» имкониятлари тарғиб қилинди. Хусусан, Самарқанд, Бухоро ва Хива сингари тарихий шаҳарларимизнинг бой маданий мероси ҳақида батафсил маълумот берилди.\nМиллий таомларни оммалаштириш мақсадида ўзбек палови таёрланди ва меҳмонларга улашилди. Ўзбек ошхонасининг шоҳ таоми - палов тарихи, уни таёрлаш усуллари губаликларда илиқ таасурот қолдирди.\nТақдимот давомида, шунингдек, иштирокчилар ўзбек халқининг маданияти, урф-одатлари ва маънавий қадриятлари билан ҳам таништирилди. Ўзбекистон халқ ва амалий санъати объектлари кўргазмаси ташкил этилди.\nЧодак қишлоғи замонавий туризм масканига...\nНаманган вилояти Поп тумани Чодак қишлоғида замонавий меҳмонхона ва дам олиш маскани қурил...


Фуқаролардан карантинда уйда қолишга бўлган чақириқларни масхара қилмаслик сўралди\nБутун дунё шифокорлари коронавирус эпидемияси сабабли ижтимоий тармоқларда одамларни карантин вақтида уйда қолишга чорловчи флешмоб эълон қилишган, ўзбекистонлик шифокорлар ҳам ушбу флешмобга қўшилишган эди. Кейинчалик ички ишлар органлари ва Миллий гвардия ходимлари, бошқа соҳаларнинг вакиллари ҳам фуқароларни карантин талабларига риоя этишга чақиргани акс этган суратлар тарқалган эди.\nТошкент шаҳар ИИББ берган маълумотга кўра, ўзбекистонликлар орасида мазкур хайрли ишни масхара қилаётган, ҳазил қиламан деб бошқаларнинг ҳуқуқларини поймол қилаётганлар ҳам учраб турибди. Тошкент шаҳар ИИББ ахборот хизмати раҳбари Ирина Сайфуддинованинг айтишича, ўз бурчини адо этаётган шифокорлар, карантин даврида ўзбекистонликларни уйда бўлишга чақирган флешмоб суратлари фотошоп орқали ўзгартирилиб, ижтимоий тармоқларда, Telegram’даги турли каналларида тарқатилмоқда.\n“Афсуски, айрим фуқароларимиз бу ҳаракатларнинг оқибатини англаб етишмаяпти. Расмий манбалардан шифокор ёки ходимнинг фотосуратларини олгандан сўнг, масъулиятсиз фуқаролар суратдаги ёзувни ўзгартирадилар ва Интернетга жойлаштирадилар. Агар суратлардаги сўзлар мазмуни масхараомуз тарзда ўзгартирилмаганда, бунинг оқибатида сурат муаллифлари ижтимоий тармоқ фойдаланувчиларининг таъна-дашномлари, ҳақоратларига дучор бўлишмас эди. Интернетда тарқатилаётган бундай постлар одамларнинг ғазабини қўзғатмоқда, салбий шарҳлар учун замин яратмоқда, суратларда акс этган шахсларнинг шаъни ва қадр-қиммати таҳқирланишига сабаб бўлмоқда.\nАйрим фуқаролар шифокорларга тақлидан суратга тушиб, уйда қолишга чорлашни ўзларича ҳазиломуз тарзда ифодалашга ва бундан кулги чиқаришга ҳаракат қилишмоқда. Бу эса охир-оқибат ҳукумат зўр бериб тарғиб қилаётган карантин қоидаларига фуқароларимиз беэътибор бўлишига олиб келиши мумкин”, дейди Ирина Сайфуддинова.\nТошкент шаҳар ИИББ ходимлари Фарғона вилояти ИИБдаги ҳамкасблари билан биргаликда ана шундай масхараомуз суратларни тарқатган шахсларни аниқладилар. Маълум бўлишича, 26 ёшли Т.Б. 20 март куни Фарғона шаҳридаги корхонада ишлаётган пайтда таҳқиромуз мазмундаги ёзув билан суратга тушган, уни 30 яшдаги ҳамкасби З.В. суратга олган, сўнгра улар ушбу фотосуратни 30 нафар одам аъзо бўлган ишчи гуруҳга жойлаштиришган. Охир-оқибат фотосурат Тошкентнинг Шайхонтоҳур туманида яшовчи 32 яшар фуқаронинг қўлига келиб тушади, ўз навбатида у суратни Telegram’даги 223 минг нафар обуначиси бор гуруҳларга жойлаштиради. Шундан сўнг сурат қўлма-қул бўлиб тарқалиб кетади.\n“Ҳозирги пайтда мазкур фуқароларнинг ҳаракатларига ҳуқуқий баҳо бериш масаласи ҳал қилинмоқда. Ҳурматли тошкентликлар ва шаҳримиз меҳмонлари! Барчамиз учун ушбу оғир кунларда сизга мурожаат қиламиз: хавфсизлигимиз, оиламиз ва дўстларимиз хавфсизлиги учун шифокорларнинг тавсияларига амал қилинг. Уйда қолинг”, дея Ирина Сайфуддинованинг сўзларини келтирмоқда Kun.uz мухбири.\nТошкент шаҳар ИИББда янги лавозим тайинловлари амалга оширилди


Кўп квартирали уйлар бошқарув тизимларига солиқ имтиёзлари ва ваколатлар берилмоқда\n13:10 / 28.04.2022\nСенат ялпи мажлисида «Кўп квартирали уйларни бошқариш тизими такомиллаштирилаётгани муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун кўриб чиқилди ва маъқулланди. Бу ҳақда Kun.uz мухбири хабар берди.\nМажлисда сўнгги беш йил давомида кўп квартирали уй-жой фондини сақлаб туриш ва улардан фойдаланиш соҳасида жами 37 мингдан ортиқ кўп квартирали уйлардан фойдаланишнинг техник хавфсизлик қоидаларига риоя этилишини ўрганиш натижалари бўйича маълумот берилди.\nМаълум қилинишича, 61 мингдан ортиқ ҳолатда кўчмас мулк эгалари томонидан уй-жой фонди ва унга туташ ҳудудларда ўзбошимчалик билан қурилмалар барпо этилгани аниқланган. Бироқ ноқонуний қурилмаларни мажбурий тартибда бартараф этишга оид судларга аризалар тақдим этишда олдиндан давлат божи тўловини амалга ошириш белгилангани туфайли ушбу мазмундаги материалларни судларга тақдим этишда қийинчиликлар келиб чиққан.\nСенаторларга кўра, уй-жой мулкдорлари ширкатлари кўп квартирали уйга туташ ер участкасини ободонлаштириш бўйича ҳамда аҳолига бошқа хизматлар кўрсатилган ва ишлар бажарилган тақдирда, хизматлар кўрсатиш учун тегишли солиқ тўловларидан озод этилган бўлиб, бошқарув ташкилотлари фаолиятига нисбатан ушбу имтиёзлар татбиқ этилмаётгани турли келишмовчиларни юзага келтирмоқда.\nШу мақсадда ишлаб чиқилган ушбу қонун билан Маъмурий жавобгарлик тўғрисидаги кодексга, Солиқ кодексига, Давлат божи тўғрисидаги қонунга ўзгартиш ва қўшимчалар киритилиб, бошқарув ташкилотларига тегишли имтиёз ва ваколатлар берилмоқда.\nЛекин мажлисда айнан қандай турдаги солиқ имтиёзи берилаётгани бўйича маълумот берилмади.\n«Киритилаётган ўзгартиришлар – берилаётган имкониятлар, имтиёзлар, ваколатлар, чекловлар замирида биринчи навбатда аҳоли манфаатлари ётибди.\nКўп квартирали уйлар номи билан кўпчилик оилалар яшайдиган уйлар. Бир хонадондаги ўзгариш (деворларни бузиш, кенгайтириш, биринчи қаватдагилар қўшимча иморатлар солиши ва ҳ.к.) бошқа хонадонларга таъсир қилмай қолмайди.\nБефарқлик, масъулиятсизлик ва назоратсизлик сабабли мазкур масала кўп вақт эътибордан четда қолгани ҳам ҳақиқат. Энди аниқ жавобгарлик белгиланмоқда: мансабдорга ҳам, жисмоний шахсга ҳам», деди Танзила Норбоева.\nШунингдек, Сенат раиси қонун билан берилаётган солиқ имтиёзлари амалда уларнинг молиявий ҳолати яхшиланиши ва хизмат кўрсатиш сифати ошишига хизмат қилишини таъкидлади.


Устоз Мубашшир Аҳмад тақдирландилар | Azon.uz - Ахборот-таҳлилий портал\nУстоз Мубашшир Аҳмад тақдирландилар\n7001 11:08 28.08.2021\nХабарингиз бор, жорий йил Ўзбекистон Республикаси мустақилликка эришганига 30 йил тўлади. Шу муносабат билан бир неча кундан бери Президентимиз томонидан бир қатор соҳа вакиллари давлат мукофоти билан тақдирланмоқда. Жумладан, «Ўзбекистон Республикаси мустақиллигининг 30 йиллиги» эсдалик нишони таъсис этилди.\nАввалроқ айтилганидек, бугун Ўзбекистон Халқаро Ислом академиясида Мустақилликнинг 30 йиллигига бағишланган байрам тадбири ўтказилмоқда. Унда бир қатор дин уламолари иштирок этмоқда. Хусусан, Наманган вилоятидан Умархон домла, таниқли уламо Яҳё қори, Президентнинг дин ишлари бўйича маслаҳатчиси Шоазим Минаваров, Халқаро Ислом академияси ректори Музаффар Камилов, Тошкент Ислом институти ректори Уйғун Ғофуров, Раҳматилло Термизий ва юртимизга машҳур кўплаб илм эгалари ҳамда давлат арбоблари қатнашмоқда. Тадбирга нафақат Ислом дини уламолари, балки бошқа диний конфессия вакиллари ҳам ташриф буюрган.\nТадбир очиб берилганидан сўнг мустақиллик йилларида халқимиз манфаати йўлида хизмат қилган кўпгина юртдошларимизга давлат мукофотлари топширилди. Шу қаторда «Azon New Media» МЧЖ муассиси Устоз Мубашшир Аҳмад ҳам «Ўзбекистон Республикаси мустақиллигининг 30 йиллиги» эсдалик нишони билан тақдирландилар.\nМаълумот учун: Мубашшир Аҳмад 1974 йил Наманган шаҳрида туғилган. 1991-1996 йилларда Тошкент ислом институти (Олий маъҳад) ва Мисрдаги «Ал-Азҳар» университетларида таълим олганлар. Шунингдек:\n«Ўзбекистон мусулмонлари» (ҳозирги «Ҳидоят»), «ФИКРАТ» журналларида ва «ИСЛОМ НУРИ» газетасида хизмат қилганлар.\n1996-2014 йилгача Тошкент ислом институти (Олий маъҳад) да «Фиқҳ», «Усулул фиқҳ» ва «Фароиз» фанларидан дарс берганлар.\n2017-2018 ўқув йилидан бошлаб институтда «Замонавий фиқҳ асослари» ва «Тасаввуф»дан дарс берганлар.\n«ФИКРАТ» ва « THE TASHKENT POST» нашрларининг таъсисчи ва муҳаррирлари бўлганлар.\n«ИСЛОМ ҲАЗОРАСИ», «ОЛИМ ОЛАМ ВА ОДАМ» ва бир неча китоблар муаллифи. «ИСЛОМДА ОИЛА» ва «МОИДА» китоблари масъул муҳаррири ҳисобланади.\nБундан ташқари, замонамизнинг машҳур олими доктор Оиз Қарнийнинг «ЎКИНМА» номли китобини ўзбек тилига ўгириб нашр этганлар. «ИҲЁУ УЛУМИДДИН»нинг саккиз жилдини таржима қилдириб нашрга тайёрламоқда. Бир жилдли «ЕНГИЛ ФИКҲ» ва саккиз жилдли «МУФАССАЛ ФИКҲ», ҳамда «ЗАМОНАВИЙ МАСАЛАЛАРНИНГ ШАРЪИЙ ҲУКМЛАРИ» китоблари муаллифилар. Яна тасаввуфга оид «РИСАЛАТУЛ ҚУШАЙРИЙЯ» китобини таржима қилдилар. Шунингдек, Мубашшир Аҳмад домла динимиз ривожига ҳисса қўшувчи, мусулмонлар манфаати учун хизмат қилувчи жуда кўп мақолалар муаллифи.\nдавлат мукофот Мубашшир Аҳмад Махсус\nДавлат ОТМлари кийим-бошга доир талабларни ўзи белгилайди\n1446 10:05 28.12.2021\nУлкан давлат ғолиб бўла олмаган уруш\n1903 16:05 27.12.2021\n3418 21:40 30.11.2021\n2627 18:05 21.11.2021\n6077 20:25 19.11.2021\nРоссияда сайлов якунлари: қайси партия олдинда?\n1279 07:50 21.09.2021


Ғазаб саломатлткка қандай таъсир қилади? – Ўзбекистон\nГлавная / Маданият / Ғазаб саломатлткка қандай таъсир қилади?\nuzbekiston 21.03.2020\tМаданият Comments Off on Ғазаб саломатлткка қандай таъсир қилади? 1,096 Показы\nАччиқланиш бизни нафақат атрофдаги одамларга ўдағайлашга мажбур қилади, балки бизнинг ички, жисмоний ҳолатимизда ҳам ўз аксини топади. Салбий ҳиссиётлар жўш урганда қайси аъзолар азият чекади?\nМаълум бўлишича, ғазабланиш натижасида бизнинг қонимиз қайнаш ўрнига ивир экан. Гарварддаги соғлиқни сақлаш мактабида ўтказилган текширишларга кўра, томирда ивиб қолган қонлар келтириб чиқарадиган ишемик ҳужум хавфи ғазаб алангасидан бир неча соатдан кейин уч мартага ошар экан.\nТекширишлар натижасига кўра, 2 соат давом этган ўз салбий ҳиссиётларини назорат қилолмаслик ҳолати инфаркт хавфини 8,5 марта оширар экан. Шунингдек, кўпроқ келишмовчилик ҳолатига ғазабли муносабат билдирувчи кишилар юқори қон босими, кўкрак қафасидаги оғриқ ва бошқа юрак-томир тизими муаммолари билан боғлиқ касалликларга дучор бўлишар экан.\nЮзнинг жаҳлдан қизариши тери ҳолатига зарар етказади. Ўтказилган тадқиқот натижаларига кўра, бундай ҳолат терини атопик дерматит хуружигача олиб келар экан.\nЮқори «қайнаш даражаси» ва ғазабни бошидан кечирган одамлар ўпкаси заиф ҳолатда бўлар экан. Мутахассислар фикрича, ғазаб туфайли стресс гормонларининг юқори миқдори нафас йўлларининг яллиғланишига олиб келар экан.\nХулоса – ҳар қандай, ҳатто энг қалтис вазиятларда ҳам ақл билан суҳбатлашишга ҳаракат қилинг ва жаҳлнинг шахсий ҳаётингизга ва соғлиғингизга зиён етказишига йўл қўйманг.\nПред. Дунёдаги энг чиройли қиз\nСледующая Латифалар ӯзбекча


ИНСОН ҲАЁТИ ЎЙИНЧОҚ ЭМАС... - AmuNews.uz - энг сўнгги янгиликлар\nИНСОН ҲАЁТИ ЎЙИНЧОҚ ЭМАС...\nХозирги кунда икки-уч киши йиғилган жойда суҳбат Хитой давлатининг Ухань шаҳридан тарқалган коронавирусдан бошланиб, коронавирус мавзуси билан тугаяпти, десам лоф бўлмас. Таниш-билишлар билан саломлашсангиз ҳам омон-эсонлик ўрнига коронавирус ҳақида гап очади. Кеча ишдан қайтаётиб, таксига чиқдим. Машина ичидаги икки йўловчи ва ҳайдовчи ҳам шу хусусда гаплашаётган экан.\n– Ўзбекистонда ҳам шу касалликка чалинганлар кўп экан. Бироқ ҳукумат уларни яширин даволаётган экан, - деди пинагини бузмай 25-30 ёшлар атрофидаги таксичи йигит.\n– Офат-да, офат, – деб қўйди кўксига туфлаб олд ўриндиқда ўтирган кекса отахон. – Авваллари бундай эмасди, ҳеч ким деярли касал бўлмасди. Ҳозир касалликнинг тури ҳам, касалланаётганларнинг сони ҳам кўпайиб кетди.\n– Яна Хитойда яшаётган, ўқиётганларни Ўзбекистон қайтариб олиб келишгани чатоқ бўпти, улар шу касаллик вирусини юқтирмаган, дейсизми? Ичида нечта касалланганлари бордир, – сўзида давом этди такси ҳайдовчи.\n– Ишқилиб, кеча болаларим ўқийдиган мактабга шифокорлар бориб, коронавирус деган касал тарқалди, эҳтиёт бўлинглар, дебди-ёв, – гапга аралашди менинг ёнимдаги аёл. Индамай туролмадим:\n– Сен ҳам шуларнинг қаторида бўлсанг, демоқчиманки, Хитойда ишлаётган ё ўқиётган бўлганингда ҳам шу гапларни айтармидинг, болам? – ҳайдовчига савол бердим мен.\nҲозирча бизга коронавирус етиб келгани йўқ, келмагай ҳам. Хитойдагиларнинг олиб келингани давлатимизнинг халқпарварлигидан. Хавфли ҳудудда ўз болаларини ташлаб қўймаганини, қанча сарф-харажатлар эвазига олиб келинганини, улар икки ҳафта карантинда сақланишига қанча маблағ сарфланаётганини бир ўйлаб кўр. Ахир улар ҳам сен каби шу юрт болалари бўлгани учун. Қолаверса, энди қўрқмасак бўлади, коронавирус давосини топишдику олимлар.\n– Ўйласанг – қўрқиб кетасан, одам. Ишқилиб, бизда тарқалмагани рост бўлгай.\nЁнимдаги аёл сўзини тугатар-тугатмас, машинага тўртинчи йўловчи чиқди ва йўлга тушдик. Машинасини ўнқир-чўнқир йўлнинг созроқ жойидан ҳайдашга интилиб, гоҳ ўнг, гоҳ чап тарафида бошқариб бораётган ҳайдовчи йигит энди телефонда бир ўтиришда бирга улфатчилик қилган жўраси билан суҳбатлаша бошлади. Машина тезлиги юқори бўлишига қарамай, бир қўли рулни гоҳ у ёққа, гоҳ буёққа буради, биз йўловчилар унга сайин у ёққа, бу ёққа чайқаламиз.\n– Болам, гапингни бизни манзилга олиб бориб қўйиб, кейин гаплаш, - эътироз билдирдим. Шунда у қаттиқ кулиб юборди. У телефонда айтилаётган гапга кулдими, менинг гапимгами – англолмадим. Бироқ суҳбат ҳам тўхтамади, тезлик ҳам пасаймади.\n– Сен бола гапга қулоқ соласанми, йўқми, – дедим энди овозимни кўтариб.\n– Ҳа, аяпа, – деди ҳайдовчи ўгирилиб кулимсираганича.\n– Йўлингга қара, менга эмас. Сал секинроқ ҳайда, деяпман. Боядан бери коронавирус деб одамларга ваҳима қилиб ўтирибсан, сенинг бу машина ҳайдашинг коронавирусдан ҳам хавфли-ку.\n– Ҳа, сал секинроқ ҳайдагин-да, – гапга қўшилди отахон.\n– Олти йилдан бери шу йўлда одам ташийман. Йўлнинг ҳар бир ўйиқ, ҳар бир белгиси ёд бўлиб кетган. Кўзимни юмиб ҳайдаб ҳам сизларни обориб қўя оламан, қўрқманг.\nҲайдовчи бола сал бўлса-да шаштидан тушмади. Астағфуруллоҳ, деб эсон-омон манзилимга етганимга шукур қилиб, машинадан тушиб қолдим.\nТушиб қолдим-у ҳайдовчи йигитнинг “бу йўлларда кўзимни юмиб ҳам сизларни обориб қўя оламан”, деб мағрурланиб турган ҳолати кўз ўнгимдан кетмайди. Шуниси хавотирлики, хоҳ марказий, хоҳ ички йўлларда бўлсин, машиналарни юқори тезликда ҳайдаш, йўлда ҳаракатланиш чоғида бир-бировни қувиб ўтишга интилиш, йўловчиларга ҳурматсизлик билан қараш (ўша таксичига ўхшаб) жуда урф бўлган. Агар чорраҳаларда машиналар ҳаракатини кузатсангиз – баъзан светофорнинг чироғига ҳам бўйсунмай, ўзи каби йўл ҳаракати иштирокчилари ҳаётига хавф туғдириб, чорраҳаларни кесиб ўтаётганларни ҳам учратишингиз мумкин. Мана шундай қарашлар оқибатида ҳар куни йўлларда қанчадан-қанча кўнгилсиз ҳодисалар содир бўлаяпти, баъзи ҳолларда беайб йўловчилар уларнинг айби билан ҳалок бўлаётир.\nЯқинда марказий телеканаллардан бирининг ахборот дастурида бир маст ҳолдаги ҳайдовчи йўлда ҳаракатланиб кетаётиб, бошқарувни йўқотиб, Дамас русумли автомашинага юқори тезлик билан келиб урилгани ва оқибатда беш нафар киши ҳаётдан кўз юмгани ҳақидаги лавҳа эфирга узатилди. Айбдор суднинг қора курсисида ўтириб ҳам оқибати бундай бўлишини билмагандим, билганимда ичмасдим, деди.\nҚаранг-а! Беш одамнинг ҳаётини барбод қилиб қўйиб, очиқроғи, беш одамнинг қотилига айланиб ҳам ўзини оқлашга уринаяпти у. Аслида маст одам ўзини жисмонан ҳам, руҳан ҳам меъёрда ушлаб тура олмаслиги ҳаммага аён эмасми? Одамни ташвишлантирадигани – йўлларда ҳайдовчиларнинг автомобиль бошқариш маданиятига, қонун-қоидасига амал қилмасликнинг оқибатини ҳис қилмаганидир.\nЭътибор қилаётган бўлсангиз кейинги йилларда йўллар бўйларида жойлашган умумий ўрта таълим, мактабгача таълим муассасалари рўпараларига ўтиш йўлаклари чизилиб, ҳатто бу ердан болалар ўтади, деган маънода йўл четига ўқувчи сурати акс эттирилган белгилар қўйилди. Шу белги олдида ўқувчиларнинг йўлни хавфсиз кесиб ўтишлари учун ўқитувчиларнинг навбатчиликлари ҳам ташкил этилган. Бироқ айнан шу ерда туриб автомашиналар ҳаракатини кузатсангиз – айримлар ушбу ҳудуддан ҳам бемалол тезлигини пасайтирмай, бамайлихотир ўтиб кетаётганига гувоҳ бўласиз. Шунда кўнглингизга шундай савол келади: наҳот ҳайдовчиларнинг вақти шунчалик тиғиз бўлиб кетаяпти? Наҳот йўл ҳаракати қоидалари, инсон ҳаёти хавфсизлиги – амал қилишга арзимас масала бўлса? Ахир остона ҳатлаб кўчага чиққан барча одамларнинг, болаларнинг ҳам оиласида йўлига кўз тикиб, кутиб ўтирадиганлари бор-ку!\nМенинг бу борада сўз юритишим бежиз эмас. Ўзбекистон Pеспубликаси Ички ишлар вазирлиги йўл ҳаракати хавфсизлиги Бош бошқармаси маълумотларига кўра, 21 январдан 31 январгача 10 кун ичида мамлакатимиз ҳудудида 125 та йўл транспорт ҳодисалари содир этилган. Натижада 59 киши ҳаётдан кўз юмган, 93 нафари эса турли даражада тан жароҳатлари олган. Январь ойи давомида эса 114 нафар фуқаролар йўл транспорт ҳодисалари натижасида вафот этишган. Бу рақамлар короновирус хавфидан камми?\nАлбатта, мен бутун дунё аҳолиси тинч-осойишта, фаровон яшаши тарафдориман. Бироқ дунёнинг бир бурчагидаги хавфни элга ёйиб, одамлар кўнглида хавотир уйғотишга уринаётганлар ўзимиздаги мавжуд хавфларнинг – ҳар йили неча-неча одамлар ичкилик, чекиш туфайли вафот этишаётгани, бир-бировнинг жонига қасд қилишлар тобора кўпайиб бораётгани ҳақида қайғуришса, ЙТҲларнинг олдини олишга ҳаракат қилишса, бўлмасмиди, деб ўйлайман.\nЭҳтимол, бу бир мулоҳаза қилиб кўришингизга арзир? Нима дедингиз? Ахир инсон ҳаёти уйинчоқ эмас-ку!


13:50 / 09.01.2017\nCES 2017 кўргазмасида молекуляр датчик ўрнатилган илк смартфон намойиш этилди. Changhong H2 асл дорилар, қимматбаҳо тақинчоқлар ва бошқа буюмларни таркибига кўра сохталаридан фарқлаш хусусиятига эга. Бу ҳақида Phonearena нашри хабар берди.\nМанбага кўра, смартфон молекуляр датчик базасидаги сканерга эга. У инфрақизил спектроскопия технологияси асосида ишлайди. Датчик предметга ёруғлик нурини йўналтириб, материал спектрига эга бўлади ва шунга кўра, унинг молекуляр даражадаги таркибини аниқлайди.\nСмартфоннинг функциялари кўп. У материалнинг таъмини "ҳис қила олади" ва бу унга сохта буюмларни фарқлаш имконини беради. Уни ҳатто дўконлардаги қадоқланган маҳсулотлар таркибини ўрганиш учун ҳам қўллаш мумкин. Ишлаб чиқарувчилар нитратсиз мевалар харид қилиш учун смартфондан фойдаланишни тавсия қилишди. Шунингдек датчик организмдаги ёғ миқдорини ҳам аниқлай олади. Бу эса спортчилар ва озишни мақсад қилган кишилар учун айни муддао.\nМазкур смартфонда дорилар, озиқ-овқат маҳсулотлари, қимматбаҳо тошларни ажратиш учун алоҳида иловалар мавжуд. Келгусида уларнинг сони янада ошади.\nChanghong H2 смартфони 2017 йилнинг бошида Хитойда сотувга чиқади. Кейинчалик бошқа мамлакатлар дўконларида ҳам пайдо бўлади. Янги қурилманинг тахминий нархи - 400 АҚШ доллари.\nсмартфон CES 2017 Changhong H2


Овцеводство, ферма по выращиванию овец - Джизак Органик\nЎзбекистон бозорини сифатли парҳез барра гўшти билан таъминлаш, шунингдек, гўшт маҳсулоти учун боқиладиган чорвани юқори маҳсулдорликка эга наслнинг сараланган генетикаси билан бойитиш – Jizzax Organicнинг зотли қўйчилик йўналишидаги асосий вазифасидир. Лойиҳанинг умумий қиймати 3,2 млн АҚШ долларини ташкил этади.\nЛойиҳани амалга ошириш учун жиддий ва нуфузли етказиб берувчилар 2020 йилда Жиззах вилоятига 2100 та машҳур Дорпер наслини етказиб берадилар. Қўйлар йил давомида очиқ муҳитда бўлиб, бу уларнинг иммунитетини кучайтиради ва капитал қурилишлар учун маблағ сарфини камайтиради.\nБир йилда гўшт ишлаб чиқариш\n2022 йилнинг охирига қадар Дорпер наслли зотдор қўйлар сонини етказиш\nДорпер насли қўйлар сонининг ҳар йиллик ўсишини\nФермада юқори генетикали зотдор ўзак, ҳамда она қўйлар етиштирилади ва барраларни боқиш амалга оширилади. Чорва зоотехниклар ва ветеренарларнинг доимий назорати остида бўлади. Чорва галаси соғлиғи учун қайғуриш, шунингдек қўйларни боқишнинг махсус рационига қатъий риоя қилиш маҳсулотнинг барқарор юқори сифатини таъминлайди. Боқилган қўйлардан 60 килограм атрофида гўшт олинади.\nБу юпқа ёғ қавати билан тенг равишда қопланган, таркибида холестерин моддаси кам бўлган ҳамда бегона таъм ва ҳидларсиз, парҳезли, мулойим маҳсулотдир.\nТез вазн олиш\nТез етишадиган Дорперлар ажойиб гўшт хусусиятларига ҳамда мушак массасининг қиска вақт ичида етишиш тезлигига эга.\nГўшт юмшоқ, ўзига хос ҳид ва таъмсиз, ёғнинг гўшт тўқималари орасида тенг тақсимланганлиги боис таркибида холестерин моддаси оз.\nКучли иммун тизими\nЗотнинг чидамлилиги ва касалликларга генетик қатъият туфайли мустаҳкам иммунитетга эгалиги


ИнтерФУТБОЛ :: нинг номли блоги\nВагиз Галиулин ҳақида 7 факт\nРоссия ченпионатида Одил Аҳмедов, Виталий Денисовлардан ташқари яна бир ҳамюртимиз Вагиз Галиулин ҳам тўпсуради. Ўз вақтида "Рубин" таркибида ўйнаб эътибор қозонган ўйинчимиз кейинчалик жароҳатлардан боши чиқмай қолди. Айни вақтда у "Тосно" шарафини ҳимоя қилмоқда. Қуйида Галилулин ҳақида қисқача фактлар билан танишишингиз мумкин.\nЭлдор Шомуродов:«Кучлирок чемпионатда уйнаш истагим бор»\nТерма жамоамиз ЖЧ саралаш босқичининг навбатдаги турида бўлиб ўтадиган Жанубий Кореяга қарши баҳсга астоидил тайёргарлик кўрмоқда. Хабарингиз бўлса керак термамиз мазкур тайёргарлик жараёнида кеча Иордания термасига қарши назорат баҳсида майдонга тушди ва кичик ҳисобда ғалабага эришди. Ана энди терма жамоамиз 15 ноябрь куни Сеулда корейсларга қарши майдонга тушади. Биз масъулиятли ўйин олдидан терма жамоамизнинг асосий футболчиларидан бири, «Бунёдкор» етакчиси Элдор Шомуродов билан қисқача суҳбат уютирдик. Суҳбат терма жамоамиз ўйини эмас, асосан футболчининг ўзи, ҳаёти ҳақида кечди.\nОлий лига тўпурари ҳақида нималарни биласиз?\nХабарингиз бор жорий йилги мавсум «Локомотив» ҳужумчиси Темурхўжа Абдухолиқов учун анча сермаҳсул тарзда ўтмокда.\nОлий лига стадионлари... (2-қисм)\nОлий лига стадионлари ҳақидаги мақоламизнинг давомини этиборингизга ҳавола қиламиз.\nОлий лига стадионлари… (1-кисм)\nОлий жамоаларининг стадионлари ҳақида нималарни биласиз? Қуйидаги мақоламизда ана шу стадионлар ҳақида қисқа-қисқа маълумотлар бериб ўтамиз.\nФутболчиларнинг ижтимоий тармоқларга юклаган суратларини эътиборингизга ҳавола қиламиз.\nЖалолиддин Машарипов хакида 7 факт\nЖалолиддин Машарипов сўнгги пайтларда мамлакатимизнинг энг эътироф этилаётган футболчиларидан бири. Албатта, иқтидорли футболчининг намойиш қилаётган ўйнига баҳо берадиган бўлсак, бу табиий ҳолат\nПачетино Гвардиоладан устун келди.\nАнглия чемпионати 7- турининг марказий уйни уз нихоясига етди.\nУнда Лондонликларни коли баланд келди.\n«Барселона»дан «Пахтакор»гача ёхуд чемпионларда нима гап?\n«Реал»нинг Жанубий америкалик юлдузлари ёхуд сўйлоқдан Хамесгача\n«Бланкос», «Қаймоқранликлар», «Галактикос» лақаблари билан машхур Мадриднинг Реал жамоаси. Биз биламиз «Реал Мадрид» жамоаси азалдан юлдузлик таркибга эга бўлиб келган. Биз сизларга ушбу мақоламиз орқали Реалнинг Жанубий Америкалик дегионерлари ҳақида маълумот берамиз.


Шаҳар табиий газ билан тўлиқ таъминланди\nВилоят ҳокими Ўмирзақ Шўкеев Туркистон шаҳрини газлаштиришнинг якунига бағишланган тадбирда иштирок этиб, шаҳарликларни шодиёна билан қутлади. Вилоят марказида сўнгги икки йилда газлаштириш бўйича улкан ишлар амалга оширилди. Натижада, жорий йилнинг бошида Туркистон шаҳрини табиий газ билан таъминлаш ишлари якунланди. Аҳоли, давлат ва хусусий муассасаларнинг 60 фоизи айни пайтда табиий газдан фойдаланмоқда. Қолган қисми ҳам яқин кунларда зангори оловга уланади.\nАҳоли табиий газни кўчалардан ўтказилган қувурлардан хонадонларига ўз ҳисобидан тортиши керак. Бунга сарфланадиган маблағни “КазТрансГаз” ҲЖ Туркистон бўлими билан музокаралар юритиш орқали 250-350 минг тенгедан 85 минг тенгегача камайтиришга эришилди.\nТуркистонни газлаштириш 11та босқич бўйича амалга оширилиб, 20,2 млрд. тенгелик ишлар бажарилди. Айни пайтда жами 52037 абонент табиий газ тармоғига уланган. 26200 хонадон зангори оловдан фойдаланмоқда. Ўз вақтида ер участка ҳужжатлари расмийлаштирилмаган 380 абонент учун лойиҳа смета ҳужжатлари тайёрланмоқда. Табиий газни Туркистонгача етказиш учун халқаро Бейнеу-Бўзой газ қувури тортилиб, автоматлаштирилган газ тақсимловчи станциялар барпо этилди.\n– Таъкидлаш жоиз, Туркистон шаҳрини табиий газ билан таъминлаш ғояси Элбошимиз, Тўнғич Президентимиз Нурсултан Назарбаевга тегишли. Туркистонни Халқаро туризм марказига айлантиришдан аввал уни табиий газ билан таъминлаш масаласи Элбоши томонидан устувор вазифа сифатида белгиланган эди. Элбоши ва Президент топшириқлари бажарилди. Шаҳардаги марказий буғ қозони ҳам табиий газга уланди. Бу биринчи навбатда шаҳар экологияси мусаффолигини таъминлайди, – деди Ўмирзақ Естайули.\nШаҳар атрофида 7700 гектар “яшил белбоғ” ташкил этиш ишлари жадал давом этмоқда. 4500 гектар майдонда дарахт кўчатлари ўтқазилди. Бу тадбирлар ҳам экологик аҳволни яхшилашга хизмат қилади.\nТадбирда сўзга чиққан сенатор А. Қуртаев, вилоят маслаҳати котиби Қ. Балабиев ва бошқалар туркистонликларни шодиёна билан муборакбод этиб, янги йилнинг илк кунларидаги хушхабар ташаббускори Элбошимиз, Nur Otan партияси раиси Н. Назарбаевга миннатдорчилик изҳор этдилар.\nШ. МАДАЛИЕВ, 2021-01-09, 02:40 176


Ҳарбий кийимдаги Ислом Каримов: Биринчи президентнинг...\n30.01.2018 09:49 0 19974\nБугун, 30 январь куни Ўзбекистон Республикаси Биринчи Президенти, давлат ва жамоат арбоби Ислом Каримовнинг туғилган куни. Агар ҳаёт бўлганида у киши муборак саксон ёшни қарши оларди. Лекин унинг қолдирган мероси ва амалга оширган ишлари мангуга қалбимизга муҳрланган.\nИслом Каримов ҳақида хўб ва кўп гапирилди, ёзилди, кўрсатилди. Бу ҳали яна давом этади. Шунингдек, бугун барча телеканалларда «Мустақиллик меъмори» номли ҳужжатли фильм ҳам намойиш этилади.\nИслом Каримовнинг тарихда ўчмас из қолдириши энди ҳар доим эсланади. Лекин унинг энг асосий ва муҳим, айтиш мумкинки, тарихий қарори, журъати борки, бусиз Биринчи Президентни ёдга олиш дуруст эмасдир.\n90-йилларнинг боши, ҳамма ёқ алғов-далғов, барча ўзидан ё ёнидагидан қўрққан, эртага нима бўлишини ҳеч ким билмайди. Кўпчилик ишонган ва ўрганиб қолган собиқ иттифоқ аллақачон парчаланиб кетган, Ўзбекистон деган давлат тақдири не кечиши халқни саросимага сола бошлаган пайтлар... Ана шу дамда Ислом Каримов катта саҳнага чиққан. Ёши катталар яхши эслашса керак, ўшанда у кишининг нутқини телевизор орқали бутун республика кўрган ва эшитган. Ҳа, умуман, одамлар ва бошқа давлатлар тинглаши керак бўлган гаплар айтилмаган у ерда. Ислом Каримов Ўзбекистонни мустақил давлат деб эълон қилган...\nЗал бир муддат сув қуйгандек жимжит қолган. Одамлар нима қилишини билмаган: қарсак чалиб, хурсандчилик қилсинми ёки мустақилликни қўрқмасдан баралла эълон қилган одамга эргашишсинми? Аҳолининг умиди шу даражада сўниб бораётган эди. Ахир мустақиллик эълон қилинди, ўзбек халқи энди озод, ўз тили, байроғи ва мадҳияси бўлади! Ўша пайт буни кўпчилик англамаган, фақат Ислом Каримовдан бошқа...\nАна шундай закий ва узоқни кўра билган Юртбоши билан сийлаган Худо бизни! Охиратингиз обод бўлсин, Ислом бобо!\nЎзбекистон Самарқанд Ислом Каримов\nСиёсат 30/01, 17:28\nСамарқанддаги Ҳазрати Хизр мажмуаси очилди (фото)


Г-ҳарфи | Xushnudbek.uz | Page 2\nГУБЕРНАТОР – қатор давлатларда ҳудудий бирликларда сайланадиган ёки тайинланадиган юқори маъмурий шахс. Қоидага кўра, Г. федерация штатлари ва б. субъектларида ижро этувчи ҳокимиятга бошчилик қилади, аммо ш. бошқармасига ҳам бошчилик қилиши мумкин. Кейинги й.ларда Г. атамаси РФнинг айрим субъектларида маъмурият бошлиқларини ифодалайди. (муал. – С.Хидиров)\tБатафсил »\nГРИФ – 1) имзо ёки бирон–бир бошқа матн нусхаси туширилган муҳр, штемпель, шунингдек, ана шундай муҳр ёки штемпелнинг ҳужжатдаги изи (оттиски); 2) ҳужжат ёки нашр этилган нарса устидаги ундан фойдаланишнинг махсус тартибини белгиловчи ёзув, мас., «Хизматда фойдаланиш учун» грифи. (муал. – С.Хидиров)\tБатафсил »\nГРАФОЛОГИЯ – хатшунослик тадқиқоти тарихидаги оқимлардан бири. Г. қўлёзма асосида уни ёзган шахснинг жисмоний ва ақлий хусусиятларини аниқлашдан иборатдир. Инсоннинг ташқи қиёфаси гуё унинг жиноятга мойиллигидан дарак беради, деган назариянинг асосчиларидан XIX а. криминалистлари П.Ломброзо, А.Бертильон хатшуносликка татбиқ этилиб қўлёзмани бажарган шахснинг руҳий, жисмоний ва б. хусусиятларини аниқлаш мумкин деган хулоса вужудга келган. Ҳозирда олиб борилган қатор илмий ва экспериментал тадқиқотлар асосида хатнинг умумий ва хусусий белгиларнинг барқарорлиги, вақт ва ёзиш шароитларига боғлиқ равишда нисбийлиги белгиланган. Ёзувдаги индивидуаллик белгилари ёзиш ...\tБатафсил »\nГРАФЛИК (инглизча – county) – АҚШ, Буюк Британия, Канада ва айрим бошқа мамлакатларда маъмурий–ҳудудий бирлик. (муал. – С.Хидиров)\tБатафсил »\nГРАНТ (инглизча – ҳадя, субсидия, стипендия) – муайян илмий тадқиқотларни ўтказиш учун фуқаролар ва юридик шахслар, жумладан, хорижий фуқаролар ва юридик шахслар, шунингдек, ЎзР ҳукумати томонидан ўрнатилган тартибда Г. бериш ҳуқуқига эга бўлган халқаро ташкилотлар томонидан текинга ва қайтариб бермаслик шарти б-н грант берувчилар назарда тутган шартларда бериладиган пул ва б. маблағлар. (муал. – Р.Алимова)\tБатафсил »\nГОРИЗОНТАЛ УЗОҚЛИК – ўқнинг учиш нуқтасидан то нишонгача бўлган масофанинг қурол горизонтига мос қисми, Г.у. снаряднинг ҳаводаги учиш траекторияси Г.у. Учиб чиқиш нуқтаси – мил оғзи кесимининг марказидан бошланган горизонтал текислик, кўтарилиш чизиғи, тушиш чизиғи тўсиқ сиртигача бўлган. Учрашиш бурчаги сифатида энг кичик бурчак олинади; тушиш масофа. (муал. – Ж.Бобоев)\tБатафсил »\nГОГЕНБАХ–БИШОФ МЕТОДИ – мутаносиб сайлов тизимида мандатларни тақсимлаш методи. Биринчи марта 1888 й.да Базель университетининг профессори Э.Гогенбах–Бишоф томонидан таклиф этилган. Бу методга кўра сайлов квотаси округда берилган сайловчилар овозини мазкур округ бўйича эгалланиши лозим бўлган депутатлар ўрнига бўлувчига бирни қўшиб бўлиш йўли б-н аниқланади. (муал. – С.Хидиров)\tБатафсил »\nГЛОБАЛ КОНТРАКТ – томонларнинг кенг диапазондаги ўзаро мажбуриятлари ва бундай мажбуриятларнинг умумий суммаси кўрсатилган контракт. (муал. – С.Бобоқулов)\tБатафсил »\nГИПСЛИ ҚУЙМА ҚОЛИП\nГИПСЛИ ҚУЙМА ҚОЛИП – ҳодиса содир бўлган жойда кўпинча оёқ кийим тагчармидан, автотранспорт шинаси протекторидан тупроқ, қум, лойларда қоладиган ботиқ изларнинг нусхасини олишда қўлланилади. Г.қ.қ. олишда гипс ёки алебастер кукунларидан фойдаланилади. Идишдаги сувга оз-оздан гипс кукуни солиб суюқ аралашма тайёрланади, уни ботиқ из юзасига авайлаб бир қатлам қуйилади, сўнг чўп ёки сим бўлакларидан арматура сифатида (изнинг синиб кетмаслиги учун) қўйиб чиқиб, аралашмадан иккинчи қатлам қуйилади. Аралашма маълум вақтдан сўнг қотгач, г.қ.қ. олинади. (муал. – Ж.Бобоев)\tБатафсил »\nГИПОТЕНАР – қўл кафтида кичик бармоқни ишлатадиган бир гуруҳ мушаклар ҳосил қилган тепалик. Г. кафтнинг бошқа қисмларига қараганда хилма хил папиляр нақшларга бой. (муал. – Ж.Бобоев)\tБатафсил »\n5 саҳифанинг 2 -си«12345\t»